پێویستە بڕی 1,000$ بدەیت بە هواوەی بۆ چاککردنەوەی ڕوونمای مۆبایلی چەماوەیی Huawei Mate X – کەی ئای تی ئێن\nئایا پێویست دەکات کامێرای کۆمپیوتەر و مۆبایلەکانمان دابپۆشین هەتاوەکو پارێزراوبین لە هاککران؟\nچۆن سیستەمی ئەندرۆید لە ئامێرەکان رێکبخەینەوە بە Factory Data Reset؟\nمۆبایلەکانی Vivo X30 و Vivo X30 Pro بە پڕۆسێسەری Exynos 980 و کامێرای 64 مێگاپێکسڵییەوە ڕاگەیاندران\nکۆمپانیای Sony بەڵێنی دیزاینکردنەوەی داشبۆردی سیستەمی کارپێکەری سەکۆی PS5 دەدات\nوێنەی پاشبنەمای تەواوی وەشانەکانی iOS و MacOS لێرە دابگرە\n١٠ی ئەم مانگە ئەپڵ کۆنگرە دەبەستێت + خشتەی کاتی کۆنگرە بۆ شارەکانی جیهان\nIFA 2018: بلاکبێری مۆبایلی Blackberry Key2 LEـی ڕاگەیاند بە نرخێکی کەمتر لە Key 2\nماریۆ لە تەمەنی 84 ساڵید کۆچی دوایی کرد…چیرۆکەکەی بزانە\nئەپی پێشکەوتووی دەستکاریکردنی وێنە Pixelmator Photo بۆ ئایپاد وەشێندرا\nئەپی فەیسبووك بۆ ئەندرۆید ئەم تایبەتمەندییە ناوازانەی بۆ زیادكران\nبە فەرمی سێ لاپتۆپی نوێی Honor بە پرۆسێسەرەکانی ڕایزنەوە نمایش کران\nبەڕێوەبەری کۆمپانیایەکی دیاری پەرەپێدانی ئەپ لە ڕووداوە تێرۆرستیەکەی نیوزلەندا بووەتە قوربانی\nمۆبایل و تابلێت 20, تشرینی دووه‌م 2019\nپێویستە بڕی 1,000$ بدەیت بە هواوەی بۆ چاککردنەوەی ڕوونمای مۆبایلی چەماوەیی Huawei Mate X\nهەر وەک دەزانین، لە ماوەی ڕابردوودا کۆمپانیای هواوەی مۆبایلی چەماوەیی Huawei Mate X ـی بە نرخی 2,400$ لە بازاڕەکانی وڵاتی چیندا بەردەست کرد. ئەمڕۆ کۆمپانیاکە تێچووی گۆڕینی گرنگترین پارچەکانی مۆبایلە چەماوەییەکەی ئاشکرا کرد.\nبەداخەوە، نرخەکان بە ڕادەیەک بەرزن، بە تێڕوانین لێیان نیگەرانت دەکەن. تێچووی گۆڕینی ڕوونمای مۆبایلی Huawei Mate X بڕی 1,000$ ـە و بە گرانترین پارچە هەژمار دەکرێت. دووەم گرانترین پارچەی مۆبایلە چەماوەییەکە، بریتییە لە چیپەکەی، کە تێچووی گۆڕینی بڕی 510$ ـە.\nتێچووی گۆڕینی کامێرای مۆبایلە چەماوەییەکە بڕی 100$ ـە، هەروەها تێچووی گۆڕینی هەریەکە لە پاتری و ڕووکەشەکەی 39$ و 50$ ـە.\nنرخەکانی سەرەوە سەرجەمیان نرخی فەرمین و لە لایەن چاککەرەوە فەرمییەکانی کۆمپانیا چینییەکەوە ڕەچاو دەکرێن. لە کاتێکدا کە تاوەکو ئێستا مۆبایلە چەماوەییەکە بە تەنها لە بازاڕەکانی وڵاتی چین بەردەستە، بێگومان لە داهاتوودا بۆ بازاڕی وڵاتانی دیکەی جیهانیش بەردەست دەکرێت، هەر بۆیە گومان لەوەدا نییە کە نرخی تێچووی گۆڕینی پارچەکانی مۆبایلە چەماوەییە زۆر زیاتر دەکەن.\nئەگەر تاوەکو ئێستا مۆبایلێکی چەماوەییت نەکڕیوە، تکایە پێش ئەوەی بیکڕیت، ڕەچاوی تێچووە گرانەکەی بکە، چونکە مۆبایلە چەماوەییەکان زۆر هەستیارن بۆ شکاندن و زۆر بە ئاسانی شوختیان تێ دەچێت.\nتاگەکان Huawei Huawei Mate X مۆبایل و تابلێت مۆبایلی چەماوەیی هواوەی


کۆمه‌ڵناسی پۆشینی جل‌و بەرگی کوردی شاری سلێمانی – Knwe.org\nسەرەکی » ئاراستە » کۆمه‌ڵناسی پۆشینی جل‌و بەرگی کوردی شاری سلێمانی\nکۆمه‌ڵناسی پۆشینی جل‌و بەرگی کوردی شاری سلێمانی\nشاهۆ عوسمان سەید قادر\nبۆ وەرگرتنی زانیاری لەسەر ئەم بابەتە پێویستە بگەڕێنەوە سەر ئەوەی مستر ریچ دەلێت:»..میر جلوبەرگێكی یەكجار نایابی لەبەركردبوو،لەگەڵ زەوقی كوردانەدا دەگونجا،كەواكەی لە قوماشێكی یەكجار نایابی هیندی بوو،گوڵی زێڕچنی تێدا نەخشێنرابوو، شەدەكەی سەری بەشێوەیەكی لار‌وسەیر بەستبوو لە شاڵی كشمیری بوو، ریشووەكانی بەسیمی زەرد هەڵپەسرابوون، بەڵام عەباكەی بەری قوماشێكی سووری ڤینسی بوو، قۆپچەكانی لە زێڕ دروستكرابوو».\nهەروەها مستر ریچ دەلێت» جلوبەرگی پیاوانەشیان لەروی كوتاڵ‌وشێوەی دروستكردنیەوە زۆر لەشێوەی جلوبەرگی توركیەوە دەچێ، جگە لە میریش بەشێكی كەمیان جۆغە یان سەڵتە(بنش)و جبەی لەشاڵی ئەنقەرەیی دروستكراو لەبەردەكەن (بنش سەڵتەی سەرەوەیەو جبەش كەوای ژێرەوەیە ئەمجۆرە جلوبەرگە ئیستا بەكەواوسەڵتەناودەبرێت‌و تەنها لە ناوچەی كفری‌و مامۆستایانی ئاینی لە ئێستادا لەبەریدەكەن)،جلی ئاسایی سەروەیان وەك عەنتەری( كەبەرامبەر جزداشەی عەرەبی‌و لەكوردیا كراسی ئاودامانی پێدەلێن).واتە كراسی ژێرەوە دەدوورێ‌و لەبەرگەردندا دووگمەی لێدەدرێ، بەڵام هەروا دەیهێڵنەوە‌و داینەخەن، ئەمە لە قوماشی ئاوریشمی گوڵدار یان خەت خەت دروستدەكرێت، لە زستاندا لەبری ئەمە سەڵتەی لباد لەبەردەكەن‌و پشتێنیشی لەسەردەبەستن، ئاوەزوونەكەی لە زێڕ یان لە زیوو دروستدەكرێت بەبەردی لاجیوەرد( بەردیكی شینەی درەستكراوە لە تێكەڵەیەكی كیمیاوی ئەلمنیوم‌ومەگنیسۆم‌وفسفۆر‌وئاسن) دەیرازێننەوە، لەسەروو هەموو ئەمانەشەوە ئەو عەبا ئاساییە لەبەردەكەن كەشێوەكەی لەبەرچاوە.\nئەوەی كورد جیادەكاتەوە مێزەرەكەیەتی‌و ئەم مێزەرە بریتیە لەپارچە قوماشێكی ئاوریشمی سفتی رەنگاورەنگی سور‌و زەرد‌و شین،كە سیمی زێڕ‌وزیویان تێكەڵە‌وئەم مێزەرە بەجۆرێ دەبەستن پێشی هەنییەیان بەدەرەوەبێ كە زۆرجوان‌وجوامێرانەیە،هەر لەقوماشی مێزەرەكەی خۆی گوڵنكەوریشووی رەنگینی چنراو بەسەر شان‌وملیاندا شۆڕدەبێتەوە،كەئەمەیان دیمەنێكی نائاسایی دەهێنێتە پێش چاو، باس ناكرێ. بەتایبەتی ئەو كاتەی بەسەر وڵاخەوەن‌و لۆقەی پێدەكەن، جاروبار شاڵی كشمیری لەبەردەكەن‌و دەیدەن بەسەرشانیاندا‌و بەسەر پشت‌و ئەملاو‌ولای شانیان شۆڕدەبێـەوە. تێكڕا هەموویان پێلاوی قەیتانداری رەنگ رەش‌و زەرد لەپێدەكەن‌و گوڵوانكەی پێوەیە، هەندێكیشیان كڵاش لە پێ دەكەن.\nبەڵام لادێی‌وخەڵكی هەژار كراسی ئاودامان لەبەردەكەن لەسەرئەمەشەوە كەوایەك لەبەردەكەن، لە شاڵی ئەستور دروستدەكرێت‌و یەخەكەی كراوەیە‌و لەكەمەردا قایشێكی ئاوەزونی مسی لەسەر دەبەستن، ئەم كەوایە لەخوار پشتێنەكەوە بەیەكەوە نادورن هەروا بەهەڵدڕاوەیی لەشێوەی چمك‌و لۆی پاڵتۆدا دوو چمكی دواوە‌و ئەو دوانەكەی تری لە پێشەوە دەهێڵنەوە. رەنگی ئاسای ئەم كەوایانە سپی یان بۆرە، بەڵام بەرۆك‌و سەر قۆڵەكانی بەدەزووی رەنگاورەنگ پەراوێزی بۆ دەچنرێ، مێزەرەكانیشیان لە قوماشی لۆكەی ئەستور‌و رەنگی سورێكی تۆخ چواردەوری بەرەنگی شین دەچنرێ، پیاوە ئاساییاكانیش عابا بەسەرشاندا دەدەن.ئەوەشی نەتوانێ عەبا بكڕێ یان خۆی پێگەرم كاتەوە لەجیاتی ئەوە دروستكراویكی كەوڵە بزنێك یان عەبایەكی چنراو لە خوری ئەستور‌و رەنگ تۆخ لەبەردەكەن.\nكەپەنگ لەلبادی سپی‌وئاسایی یان لە كەوڵێكی كەرتی بزن دروست دەكرێت كەئەمە هونەری تیادا نیەو لە جلوبەرگە ئاساییەكانەو لەسەرەوە لەبەر دەكرێت.(ئەمە وادیارە كوڵەباڵ یان فەرەنجی‌و پەستەك بووە كە تاكو هەشتاكان بەشێوەیەكی زۆر پێشمەرگە لەبەری دەكرد لەشاخ).لەناوشاریشدا دەفرۆشرا.\nسەرەڕای لەبەركردنی ئەو شێوە جلوبەرگە دەبینین پیاوان پابەندبوون بەكۆمەلێك شتی تر وەكو پیداویستی رۆژانە وەك ئەوەی پیاوان بەشێوەیەكی گشتی خەنجەر هەڵدەگرن‌و جگەلەمەش چەكی خۆیان مێ كوت هەڵدەگرن‌وكەدارێكی درێژە‌و سەرێكی ئاسنی پێوەیە،كەوابوو خەنجەرو گورز‌و شمشێر‌و مەتالێكی بچوك كە دەیخەنە سەرشانیان، كە ئەمەنە چەكی كوردێكی پیادەرۆیە، بەڵام كەسی سوارە جگە لەمانە نێزەشی پێیە‌ودەمانجەش بەشانیدا هەڵدەواسێ هەركەسێكیش بتوانێت بەرگێكی زرێ‌وكڵاوی ئاسنیش هەڵدەگرێت،كەسی پیادە وەك شتێكی ئاسایی تفەنگی درێژ‌وقورس هەڵدەگرێت شتیكیان بۆ كردوە وەك قاچ لەكاتی تەقاندندا لەسەر دائەنرێ.\nپاش تێپەربوونی چەند ساڵێك پیاوانی شار زیاتر جلوبەرگی كەواوسەڵتە، شەرواڵ‌و مرادخانی، ستارخانی، رانك‌وچۆخەیان لەبەركردوە‌و بەستنی پشتوێن لەسەر كەمەر،بەستەنەوەی كڵاو‌وجامانە‌ومشكی پیكەوە بەتێكەڵی بۆ سەر، زۆربەی كات پیاو پیویست بووە كەسەری داپۆشراوبووایە‌ومشكی‌وجامانەوسەبەرستی بپێجایەتەوە.\nهەندێك جار بەكارهێنانی جزداشە لە هاویندا‌و پاشان خەڵكانێك ناوبراون بە ئەفەندی‌وچاكەت‌وپانتۆڵ یان لەبەركردوە‌و بۆینباخیان بەستوە‌و ستارە یان كڵاوێك یان لەسەركردوە زۆرجار ئەم جل‌وبەرگانە بۆ كاربەدەستان‌و موچەخۆران‌و ئەوانەی خۆیان بەرۆشنبیروخوێندەوار زانیوە‌و بەتایبەتی ئەوكەسانەی لە ئەستەمبوڵەوە گەڕاونەتەوە پاش جەنگی جیهانی یەكەم، ئەم شێوازەیان هێناوەتە ئاراوە.\nكەئەمانە بە خەڵكی منەوەر ناسراون. پاشان لەبەركردنی چاكەتوپانتۆڵ لەناوخەڵكدا بە ئەفەندی سێ پەنجایی‌وشەش پەنجای یان ئەفەندی فەردە ناوبراوون.\nزۆرجار لەلایەن خەڵكیەوە چۆخەو شەرواڵ بەڕەنگی جیاواز لەبەركراوە‌وكڵاوێكی كوردی لەسەركراوە كە بەشێوەیەكی زۆرئاسایی بووە لەناو بازاڕدا. لەگەڵ ئەوەی پینە‌وپینەی رەنگاورەنگ بەجلوبەرگی خەڵكەوە هەبووە كاریكی زۆر ئاسیی بووە بەناوبازاڕو تەنانەت بۆ میوانی‌وگەرانیش پێوەی چووەولای شورەیی‌ونەنگنەبووە.\nبەڵام لەم سەردەمەدا هەندێك لە ئافرەتان پانتۆڵی هەڵوەشاوی سەر ئەژنۆو ران‌و…وەك مۆدیرن لەبەریدەكەن.\nهەروەها لەبارەی جلوبەرگی ژنانەوە مستر ریچ دەلێت» جلوبەرگی ئافرەتان بریتیە لە ئاوەڵكراسێكی گەورەی توركیانە‌وكراسێكی گەورەی پان‌وپۆڕ، لەناوەڕەستدا پشتوێنێكی دوو گۆی گەورە لەسەركەمەرە، هەیاسەی زیو یان زێڕی لەسەر دەبەسترێت. لەسەر ئەوەشەوە كەوایەك لەبەردەكرێ، لەسەر شێوەی كەوای پیاوانەیەو لەبەر گەردندا بەدووگمە دائەخرێ. بەڵام دوگمەكەی داناخەن‌وتاكو دامێنی دەكرێتەوە‌وكراس‌وكەمەرەو لولوی ئاڵتون‌وزنجیری لێدەردەكەوێت. ئەم كەوایە لە ئاوریشمی میل میل یان گوڵدار،رەنگاورەنگ، لە كوتاڵی جۆری «كوجەرات «بە پێی دەوڵەمەندی خاوەنەكەی دەدورێ، لەسەرو ئەمەشەوە سەڵتە یە وەكو كەوا ئەدورێت‌و بەڵام دوو قۆڵی تەسكی هەیە‌و درێژیان ناگاتە لای ئانیشك، لەزستانا لەجیاتی ئەمە كڵۆنجە لەبەردەكەن.كەئەویش جۆریكە لەسوخمە. بەڵام ناودارەو لۆكەی تیادایە. لەزستانا چارۆكە دەگرنەوە، ئەویش لە ئاوریشمی جۆراوجۆر‌و بەچوار رەنگ ئەدورێت.\nئەم چارۆكانە جۆرێكن لە دەسماڵ‌وكراسی گەرمكەرەوەی بێ قۆڵ‌و لەبەرگەردندا گرێ دەدرێت‌و لەدواشەوە تاكو دەگاتە خوار هەردوو رەفیسكەوە بەسەرپشتدا شۆڕدەبێتەوە.چارۆكە بەتەنیا بەكراس دانانرێت. لەرۆژانی جەژن‌و ئاهەنگدا لەجیاتی ئەمە سەڵتە لەبەردەكرێت. چارۆكە تایبەتە بەژنی كورد بەڵام سەڵتە لەژنی تورك‌و ئیرانەوە وەرگیراوە.\nئافرەتی كورد رۆب لەبەرناكەن لەجیاتی ئەمە كەوا لەبەردەكەن، سەروپێچی ئافرەت لەچەند جۆریك قوماشی جیاوازی وەك ئاوریشم‌وشاڵی رەنگاورەنگە… بەشێوەیەكی هونەری لای ناوچەوانەوە رێكیدەخەن‌وبەجۆرێك بە دەرزی سنجاق راگیری دەكەن،كە وەك تاج وایە‌و بەسەر سەریەوە بەرزدەبێتەوە ئەوەندەی دوو پێ، بەڵام ئەم لاولاكانی بەدیوی پشتەوە بۆ بەرپێ بەردەدەنەوە، ئافرەتی دەوڵەمەند پێشەكەی بەلاگیرە‌و سەر پەرچەمی پان دەرازێنێتەوە،كە دروستكراوی وردە گەڵای زێڕ‌و دڵی پیادا شۆڕدەكەنەوە‌و لەملاو لەولای فێستەكە رستێك شیلانی ئاڵی پیادا بەردەبێتەوە، ئەم رستە شیلانەش بەلاگیرەكەوە بەندە، لەژێر ئەم سەروپێچەشەوە سەرپۆشێكی گەورە كە پێی دەڵێن دەسماڵ‌و بەشان‌وملیاندا ئەدەن‌و لەسەر سنگدا گرێی دەدەرێ‌و بەشی دواوەی بەسەر پشتدا شۆڕدەبێتەوە.\nقژیان لەپشتەوە دەرناخەن بەڵام ئەگریجەیان بەملاولای لاجانگیاندا بەرئەدەنەوە، ئافرەتە هەژارەكانیش لە جل‌وبەرگدا لاسای خانمە خانەدانەكان دەكەنەوە.\nبەڵام ئافرەتە گوندنشینەكان هەر تەنیا كراس‌و ئاوەڵكراس لەبەردەكەن، لەكەمەردا پشتێن دەبەستن‌وچارۆكەیان هەیە‌وكلاوفێستێكی بچوكیان هەیە.\nسەروپێچی ژنەكانیان زۆر قورسە تارادەیەكیش ئازارێكی زۆری پیوەیە بۆ سەروملیان‌و زۆرجاریش قژی تەوقەسەریان دەڕوتێتەوە، لەوشتانەشی كە بڕواناكرێت بەو سەروپێچەوە دەخەون،زێڕ‌وخشلیان كەمە‌و بەلای زۆریشەوە زێڕ‌و مەرجان. بەلام ئافرەتی چینی رەشۆكی دراوی زیو‌و پارچەی مەعدەنی بچوك‌و موروو بەسەروپێچەكانیانەوە دا دەدوورن.\nوەك بۆمان دەردەكەوێت ژنەكانی شار روپۆشیان نەبو‌وە‌و روخساری خۆیان نەشاردۆتەوە، جلوبەرگی ژنانە پێكهاتوە لەكڵاو‌و لاگیرە‌و ژێرچەنە‌و لەچك‌ودەسماڵ تاكو سەر شان‌و كۆڵوانە دراوە بە ناوشاندا،كەوای ناولۆكە بۆ زستان‌و كەوای بێ بەر بۆ كاتی تر، سەڵتە‌و هێلەك كە تاكوسەركەمەری گرتۆتەوە،كراس‌و ژێركراس‌و دەرپێی ژنانە. هەندێك جاریش بەكارهێنانی عابای رەش. زۆرجار خشڵی زیو‌و ئاڵتونیان بەكارهێناوە بۆ خۆڕازاندنەوە‌و نیشاندانی دەوڵەمەندی خۆی‌وخێزانەكەی بووە.\nژنانی سلێمانی هەرگیز ناشڵەژێن كاتێ لەبەردەم پیاویكی نەناس‌وبێگانەدا دەوەستن‌وقسەدەكەن، بێ نازونوزكردن كاروباری ماڵ هەڵئەسوڕێنن، ناوەندی كۆمەڵایەتی ژنان لای كورد زۆر بەرزترە بە بەراورد لەگەڵ رەگەزەكانی تری كۆمەڵگەی ئیسلامی،كچی كورد بەگشتی بەرگی جوان دەپۆشێت ئەگەر خیزانەكەی كەم دەرامەت نەبێت. ئەگەر كاری ناوماڵەكەی زۆرگران بوو داوای یارمەتی لەهاو ماڵەكەی دەكات.\nلەناو كوردا‌و بەتایبەتی لە ناوخێزانە گەورەو دەوڵەمەندەكاندا پیاو تەنها یەك ژن دەهێنێ، بەدەگمەن ژنی دووەم دەهێنێ،لە ماڵە گەورەكاندا كەیبانووی ماڵ هەیەوكارەكەروخزمەتكار لە خزمەتیدایە.\nپیاوی كورد هەموكارێكی ناوماڵ بۆ ژنەكەی بەجێدەهێلێت، پیاو هەمو ماڵەكەی دەخاتە بەردەستی ژنەكەی،لە دەرئەنجامدا بۆمان دەردەكەوێت كەژنی كورد ژیرو بەتوانایەو هاوبەشی گیانی سەربەخۆیی لەرەگەزی خۆیدا رادەیەكی زۆر بەرزترە لە ژنانی عەرەب‌وتورك.\nهەروەها دەبینین پەچەوعەبا لەنێوژنانی شاردا پەیدابوو، لەسەردەمی سوڵتان رەشاد، یەكەم كەسیش ئەم نەرێتەی بەسەر ژناندا سەپاند «تۆفیق بەگی تابورئاغاسی»بووكە لەناو خەڵكدا ناسراوبووە بە تۆفیق بەگ دارەكە بێنە. ئەو ئافرەتەی پەچەوعابای نەپۆشیایە‌و لە بازاڕ‌و شوێنی گشتی بەرچاوی كەوتایە سزای ئەدا، لەساڵی1909 بەدواوە ئەم نەرێتە بەرەوكەمبونەوە‌و نەمان ڕۆشت.\nئەوەی جیگەی ئاماژەیە حەپسەخانی نەقیب رۆلێكی بەرچاو‌و رەچەشكێنی سەردەمی خۆی‌وئاسانكاری بۆ ژنانی سەردەمی خۆیی‌ودواتریش كرد لەلابردنی پەچەوئاسانكاری لەپۆشینی جلوبەرگی كوردی بەشێوەیەكی سادەتروگونجاو لەسەربنەمای هێشتنەوەی بەكوردانە. رۆلی كاریگەری هەبووە لە وەرگرتنی ئازادی‌و بەشداری ژنان لەئیش‌وكاری رۆژانە‌و پرۆژەی رۆشنبیری‌وپیشەیی.\nئەو من و منیش ئەوم!\nرووماڵی،رووماڵەکانی ھونەر رەسوڵ\nله یادی شه‌هیدبوونی ملازم سه‌ید كه‌ریمدا


کۆشـکی سـپی پـیاداچوونه‌وه به به‌رنووسی بڕیارێـک بۆ یارمه‌تیدانی سـازگه‌کانی ئۆتۆمبیل له ئه‌مریکا ده‌کات\nکۆشـکی سـپـی پـیاداچوونه‌وه له‌سه‌ر به‌رنووسی ڕێـکه‌وتنێـک ده‌کات که له لایه‌ن ئه‌ندامانی کۆنگرسی سه‌ر به پارتی دیموکراته‌وه ئاماده‌کراوه که ده‌ڵێن ڕه‌نگه ئه‌وه یارمه‌تی بدات له چاره‌سه‌رکردنی کێشه و گرفتی سـازگه‌کانی ئۆتۆمبیل له ئه‌مه‌ریکا بۆ چه‌ند مانگی داهاتوو و هه‌روه‌ها به ملیۆنها کاریش له نه‌مان ڕزگاربکه‌ن.\nسه‌رۆکی ئه‌مه‌ریکا جۆرج بوش ڕۆژی دووشه‌ممه له چاوپـێـکه‌وتێـکدا له‌گه‌ڵ که‌ناڵی ته‌له‌فیزیۆنی ABC گوتی ته‌نها ئه‌و کۆمپانیانه‌ی که ده‌توانن بۆ ماوه‌یه‌کی درێژ خۆیان ڕابگرن پـێویسته یارمه‌تی دارایی‌یان پـێبدرێت. گوتیشی ده‌بێت ئه‌ندامانی کۆنگرس مسـۆگه‌ری بکه‌ن که‌وا ئه‌و پارانه‌ی ده‌وڵه‌ت ده‌یداته ئه‌و کۆمپانیایانه جارێـکی دیکه ده‌گێڕنه‌وه.\nڕۆژی دووشه‌ممه‌ش به‌ڕێوه‌به‌رایه‌تی سه‌رۆک بوش و دیموکراته‌کان له کۆنگرس گوتیان ئه‌وان نزیکن له‌وه‌ی له‌سه‌ر پـێشـنیازێـک ڕێـبکه‌ون که ڕێـگه ده‌دات تا 15 ملیار دۆلار قه‌رز به سـازگه‌کانی ئۆتۆمبیل بده‌ن.


لوقمان بەرزنجی : ئەوەی ئيستا باشقان رەجەب تەيب ئەردوگان دەيکات . – WTARIKURD\nلوقمان بەرزنجی : ئەوەی ئيستا باشقان رەجەب تەيب ئەردوگان دەيکات .\nسەبارەت بە ئاشتبوونەوە لەگەل روسيا و سوريا و ووڵاتی ميسر . جۆرێکە وەئاگا هاتنەوە لە سياسەتی تێوەگلان و دەستخەڕۆ بوونی بە وەعدو بەڵێنەکانی ئەمريکا ،. لەدوای ڕووخانی ڕژێمی بەعس و هەرەسی دەوڵەتی عيراق و هاتنی بەهاری عەرەبی ، ئەگەرێکی زۆری هەيە کە نەخشەی ڕۆژهەڵاتی ناوەڕاست دەسکاری بکرێت و سايکس بيکۆيەکی ديکە بە پشکە بەشی روسيا دابڕێژرێتەوە . هەڵبەتە تورکياش يەکێکە لەو وولاتانەی کە ئامانجە لەو نەخشە تازەيە ، لەدوای چەند سەردانێکی ئەردوگان بۆ ئەمريکا و ديدار لەگەل گەورە بەرپرسانی ئەمريکا سەبارەت بەوەی ئايا لەو نەخشە تازەی دەوڵەتە زلهێزەکان . شوێن و ڕۆڵی تورکيا لەکوێی و چی دەبێت .\nوەڵامی ئەمرکيەکان بەردەوام دڵنيا کردنەوەی تورکيا بوو کە هەچ کێشە سەرئێشەيەک بۆ تورکيا دروست نابێت بەو پێيەی تورکيا ئەندامێکی چالاکی هێزهاوپەيمانی ناتۆيە . جگە لە دڵنيا کردنەوەيەش بەشێوەيەک فويان لە دەسەڵاتی تورک کرد ئيتر ببێتە پۆليسێکی ناووچەکەو چۆنی بيەوێت ئاوا لێبخوڕی . سەرەتا پەلی هاوێشت بۆ هەڕەشە کردن لە عيراق و دواتر ليبيا و ميسرو ئنجا دەرگە واڵاکردن بۆ تيرۆرستانی ( القاعدة و دواتر داعش و درووستکردنی چەندين گروپی ئيسلامی توند ڕەوی وەک بزووتنەوەی ئيخوان موسلمين و جبهة النصرة و احرار الشام و گروپ النقشبندية ) بە کورتی ئاگرێکی وای نايەوە لە سوريا کارەساتێکی گەورەی بەدوای خۆيدا هێنا ، ئيستا ئەوەی کە تورکيا تێی کەووتووە بۆ دوو هۆکار دەگەڕێتەوە :\nيەکەميان / مەغروربوونی سياسی و عەسکەری کە گوايە هێزی پێنجەمە لە جيهان و دەستوەشێنی يەکەمی هێزی ناتۆيە لە ڕووی کوتلەی بەشەری .\nدووهەميان / باوەڕهێنانی بە پشتيوانی تەواوی ئەمريکا لە هەموو هەلسوکەوتەکانی ، کە تورکيا لە نزاووچەکەدا دەيکات . کە ئەو دوو هۆکارەش هەڵەی زەقی تورکيا بوو ، نەدەبوايە ئەوەندە سادەو ساکار مامەڵەی لەگەل ئەو کێشە ئاڵۆزو زەقانەی ناووچەکە بکردايە و ئەوەندەش لوت بەرزانە لەگەل رووسيا مامەڵەی سياسی و زمانی هەڕەشەی بەکار بهێنابوايە و دواجار بينمان مەسەلەی خستنە خوارەوەی فڕۆکە ڕووسيەکە چی هەڵايەکی ناييەوەو جۆن ئەمريکا لە پاڵپشتیکردنی تورکيا لە هەڕەشەکانی ڕووسيا خۆی دزيەوەو و خۆی نەکردە تەرەف لەو کێشە گەورەی دروست بوو . بينمان چۆن کەشتی سەربازی بەو ئەوپەڕی بێمنەتی هاتە ناو ئاوی ئيقليمی تورکيا و زۆر بێ منەت ئاڵای تورکياشی هەڵنەدا کە لەڕووی عورفی دەولی هەر کەشتيەک دەچێتە ناو ئاوی ووڵاتێکی ديکە دەبێت ئاڵای ئەو ووڵاتەش هەڵبدات تا لەو وولاتە دەچێتە دەرەوە ، جگە لەوەش روسيا هەموو ئاڵۆگۆڕێکی بازرگانی و گەشت و گوزاری لەگەل تورکيا ڕاگرت کە ساڵانەی دەگەيشتە نزيکەی پانزە مليار دۆلار و ساڵانە پتر لە چل ملێۆن گەشتياری ڕووس سەردانی تورکيايان دەکرد وجگە لەوەش تورکيا بە ئاشکراو بێ پەنا بانگهێشتی نوێنەرايەتی پ ک ک ی کردو بڕياری چەک پێدانی پێدان ، لەلايەکی ديکەوە روسيا کەووتە هەڕو گيڤکردن لەتورکيا سەبارەت بە هاتنە ناوەوەی تورکيا بۆ ڕۆژئاوای کوردستان بۆ سەرکووتکردنی بزاڤی کوردەکان و کەس فلاديمير پۆتن خۆی هاتە سەرشاشەی تەلفزيون و گووتی ( ئەردوگان ئەوکاتەی کە لەشکری ئێوەداخڵی ناووچە کورديەکان دەبێت ئێمە لەوێن و چاوەڕێتانين ) تورکيا خۆی و بەدەستی خۆی هاوێشتە ئەو گێژاوە گەورەيە .\nئيستاش ئەو هەوڵانەی کە دەيدا ئەوە هەوڵی حەولە ڕووحە مومکين نيە ئەو هەموو ڕەووتە ئاڵۆزە بە کون فەيەکونێک و کارێکی مەکوکی ديبلوماسی چارەسەربکرێت . پرسيار ئەوەيە ئايا تورکيا تا چەند سەرکەووتوو دەبێت لەو هەوڵانەی کە دەخوازێت ئاشتەوایی لەگەل ئەو دەوڵەتانە درووست بکات ، کە خۆی کەسی يەکەم بووە لە نانەوەی ئاژەوەو هەلگيرسانی ئەو ئاگرەی وا لە سوريا و ليبيا و ميسرو سودان تەڕو ووشک بەيەکەوە دەسوتێنی و ڕۆژانە سەدان کەس دەبنە قوربانی ؟.\nجگە لەوەش ئيستا و هێندێک هێزی ئيسلامی شاراوە لە ميتروپۆلەکان تەنگيان بە ئەردوگان هەڵچنيوەو ڕۆژانە کاری تيرۆرستی ئەنجام دەدەن و لە خواروی ووڵاتيش گەريلاکانی پارتی کرێکاران ئەوانيش بەردەوام لەشەڕدان . ئيستا پتر لە سی شاری کوردستان کەووتۆتە ژێر ئەحکامی عەسکەری و شەڕی دەسەتەو يەخە لەگەل لەشکری تورک بەردەوامە و ئەو سياستە هەڵەيەی ئەردوگان گورزێکی کەمەر شکێنی لە کەرتی گەشتياری و ئابوری ئەو وولاتە داوە .\nچاکتر نەبوو کە تورکيا لە قۆناغی يەکەم هەوڵی چارە سەرکردنی کێشە ناوخۆيەکان بکات و بەهەر نرخێک بێت لەگەل نەيارانی خۆی دانيشێ و کێشە ناوخۆيەکانی بەهێمنی چارەسەر بکات ، ئنجا پەل بۆ ووڵاتانی ديکە بهاوێژێ بۆ مەسەلەی ئاشتبوونەوە ؟ .\nئايا ئەردوگان ئيستا گەيشتۆتە ئەو قەناعەتە ئەوەی کە ئيستا لە تورکيا ڕوودەدات ئاکامی خۆشباوەڕی و هەڵخەڵەتاوی نوخبەی سياسی تورکيا بوو بە قسە و بەڵێنەکانی ئەمريکا ؟ .\nئايا ئەردوگان دەزانێت هۆکاری هەرەس هێنانی ووتووێژ لەگەل هەدەپەو حزبەکورديەکان لە ئاکامی ئەو دوو سەردانە بوو کە ئەحمەد تورک و سەلاحەدين ديمرتاش کرديان بۆ ئەمريکا و ديداريان لەگەل گەورە سياستمدارانی ئەمريکا و ئاراستەکردنيان لەلايەن ئيدارەی ئەمريکا کە پێداگربن لەسەر داواکاريەکانيان و شلی نەنوێنن بەرامبەر بە ئەردوگان و دواجار مەسەلەکە بەتەواوی هەرەسی هێنا ؟ .\nتورکيا لە گێژاوی کێشە ناوخۆيەکانيدا دەژيت، هيچ بەدوور نيە کە کودەتايەکی سەربازی لە شێوەی کوردەتا سەربازيەکەی ژەنەڕال کنعان ئيفرين کە لەساڵی 1980 بەسەر حوومەتەکەی ئەوسای تورکيا ئەنجامی دا ئەوەشيان زۆر چاوەڕوانکراوە چونکە چەندين جار دەزگای باڵای سەربازی هوشيارياند داوەتە ئەردوگان ، لەو کاتەدا ئەمريکا هەموو هەوڵێکی خسۆتە گەڕ بۆ ئەوەی پەيوەنديەکانی لەگەل ئێران ئارام بکاتەوە ئەوەشيان ڕووێکی ديکەی پاشقوڵگرتنەوەيە لە تورکيا لەلايەن ئەمريکا . گەرماو گەرميش ئيستا ئەمريکا بەئاشکراو بێ پێچ و پەنا دەڵێت بەيەدە و پ ک ک تيرۆرست نين و هاوکاريان دەکات کە شاری مەنجەب لە داعش پاک بکەنەوە دواجار ئەوەش ياريەکی ديکەی ئەمريکای تێدايە ، بەکورتی ئەمريکا تورکيای خستە تەڵەکەوەو ئەو تەڵەيەش زۆر ئاڵۆزە دەرباز بوون لەو بارە گرژيە ی ئەمڕۆی تورکيا تەنيا بە پەنا بردن بۆ لوژێکی عەقڵ بۆی هەيە ڕێگە بدات تورکيا بڕە هەناسەيەکی ئۆخەی بدات .\nعەتا قەرەداخی : لە سلێمانی شاردا ، بێبەها سەیرکردنی 243000 دەنگ لەبەرامبەر ئیمزایەکدا .


دوو فیلمی مێژووی سینەما کە باسی کارەساتە سروشتییەکان ئەکەن\n1/4/2020 01:43 PM\nلەساڵی 1996ـدا، "یان دێ بۆنت" راستییەکی زۆر سامناکی بۆ خستینە روو. ئەگەرچی ژمارەی ئەو فیلمانەی کە سەبارەت بە کارەساتە سروشتییەکانن زۆرن بەڵام کەمتر فیلمێک توانیویەتی وەکو "گەردەلوول/ Twister" وێرانییەکی بەربڵاو و ترسێکی زۆر لە بەردەنگدا دروست بکات. ئەوەی کە کۆمەڵێک گەردەلوولی بەهێز بەرەو زەوی بێن خۆی لە خۆیدا ترسناکە و ئەوەی کە وێرانییەکانی ئەم گەردەلوولانە نیشان بدەی، رادەی سامناکی فیلمە دوو قات بەرز ئەبێتەوە. کۆتاییەکانی دەیەی 90 ئەو کاتە بوو کە تەکنەلۆژیاکان بەخێرایی لەپێشکەوتندا بوون و سنوورەکانی بەکارهێنانی تەکنەلۆژیا لەسینەمادا بەربڵاتر ببوونەوە.\nرۆژی پاش سبەی\nفیلمی "رۆژی پاش سبەی/ The Day After Tomorrow" لەساڵی 2004ـدا داهاتوویەکی بۆ ئێمە وێنا کرد کە لەوانەیە چارەنووسی ژیانی مرۆڤ لەسەر گۆی زەوی بێت. "رۆژی پاش سبەی" بە بەشداری دوو ئەکتەری بەناوبانگ واتە "جیک جیلنهاڵ" و "دێنیس کۆید"، چیرۆکێکی ناوازەیە سەبارەت بە داهاتوویەک کە چەندین سال لەمەوبەر پێشبینی کراوە بەڵام کەس پابەندی هۆشدارییەکان نییە.\nلەم فیلمەدا جیهان بەگشتی ئەیبەستێ. ئەو لەحاڵێکدایە کە "جلینهاڵ" بەتەمایە گەشتێکی دوورودرێژی هەبێت بۆ ئەمریکا بۆ دۆزینەوەی چارەسەر و رزگارکردنی بەجێماوانی ئەم کارەساتە. تەکنەلۆژیا کۆمپیتەرییەکان لەم فیلمەدا دەوری سەرەکی دەگێڕن لە دروستکردنی دیمەنە ناوازەکاندا و "رۆلاند ئەمریش"ـی دەرهێنەری ئەم فیلمە بەباشی توانیویەتی حەماسەتێکی گەورە بەم فیلمە ببەخشێت.


کاریگەرى ڤاکسینى کۆرۆنا لەسەر تواناى سێکسى و پیتاندن یەکلایی کرایەوە\n2021.05.20 - 21:33\nشارەزایان پرسی کاریگەرى ڤاکسینى کۆرۆنایان لەسەر تواناى سێکسى و پیتاندن یەکلایی کردەوە و دەڵێن هیچ کاریگەییەکى لەسەر مرۆڤ نییە لەو رووەوە.\nلەماوەى ڕابردوودا چەندین ڕاپۆرت دەربارەى کاریگەرى ڤاکسینەکانى پەتاى کۆرۆنا لەسەر لاوازى سێکسى بڵاوکرایەوە و گوایە دەبێتە هۆى لەدەستدانى تواناى منداڵ بوون، بەهۆى ئەوەشەوە دایک و باوکان ترسیان لە کوتانى منداڵەکانیان هەبوو.\nماڵپەڕى ABC News لە ڕاپۆرتێکدا بڵاویکردووەتەوە، شارەزایان تەندروستى جەختلەوەدەکەنەوە کە ڤاکسینەکانى وەک فایزەر، مۆدێرنا و جۆنسۆن ئاند جۆنسۆن، کاریگەرییان نییە لەسەر تەمەنى پێگەیشتنى منداڵان و لاوازى سێکسى و نەتوانینى نەوە خستنەوە، هەروەها کاریگەرى لەسەر پیاوان و ژنانیش نییە.\nبەپێى ڕاپۆرتەکە، ئەو ڤاکسینانەى کۆرۆنا کە وەک هەر ڤاکسینێکى تر پشت بە ترشى ناوەکى نێردەر mRNA دەبەستن، ئامانج لێیان هاوکاریکردنى جەستەیە لە دروستکردنى بەرگرى دژى ڤایرۆسەکان، ئەو تەکنیکەش بەشیوەیەک کە پشت بە ڤایرۆسى مردوو یاخود لەکارخراو نابەستێت، بەڵکو نێرەرێک دەخەنە خانەکانەوە کە وایان لێدەکات دژە تەنى ڤایرۆسە نوێیەکان دروست بکەن و ئەوانەش کاتێک جەستە تووشى ڤایرۆسەکە بوو بەرگرى دەکەن.\nزانایان باس لەوەدەکەن، ئەو ڤاکسینانە دەستوەردان لە ترشى ناوەکى ناکەن چونکە ترشى ناوەکى لە ناوچەیەکى تایبەتە و پارێزراوە و ناواخنى خانەکانە و بەهیچ شیوەیەک لە mRNA نزيك نابێتەوە، ئەوەش واتاى ئەوەیە وەک سەرجەم ڤاکسینەکانى ترى تایبەت بە منداڵان، ڤاکسینەکانى کۆرۆناش دەستوەردان لە تەمەنى پێگەیشتن و داهاتووى تواناى سێکسى ناکەن.\nلاى خۆیەوە ستایسى دى لین پزیشکى نەخۆشییەکانى ژنان ئاماژەى بەوەداوە، ئەو تانانە کێشەى ماوە درێژ دروست ناکەن، وەک نەخۆشییەکانى سیستمى بەرگرى خۆیى یاخود کاریگەرى لەسەر تواناى منداڵ خستنەوە و دووگیان بوون.\nلاى خۆشیەوە دکتۆر پیتەر هۆتیز مامۆستاى پزیشکى منداڵان و زانستى ڤایرۆسەکان جەختیلەوەکردووەتەوە، هیچ هۆکارێکى بایەلۆجى نییە بۆ ئەوەى کە mRNA کێشە لەگەڵ ترسى ناوەکى دروست بکات سەبارەت بە گەشەى منداڵانى تازە پێگەیشتوو.


کۆکردنەوەی چیرۆکی فرۆشیاری نان - بابەت کۆکردنەوەی چیرۆکی فرۆشیاری نان\nماڵ ⁄ چیرۆک ⁄ چیرۆكی جیهانی ⁄ کۆکردنەوەی چیرۆکی فرۆشیاری نان\nڕۆمانی نانفرۆشه که ی سه ر به نووسه ر و ڕۆماننوسی ناوداری فه ره نسی که فیه یر دومۆنتبان لە دایک بووی ئابرمۆنت- بۆهوسەرت لە ساڵی 1823، نوسەری رۆمانە زنجیرەیی و تراژیدیا بەناوبانگەکان کە لە ڕێگەی ئەوەوە ناوبانگ و سەرکەوتنی دۆزیوەتەوە، چەندین کتێبی نوسیوە، لەوانە ڕۆمانی دکتۆری هەژاران، کە وەک رۆمانێک بە شێوەی ئەڵقە چاپ کراوە، ڕۆمانی خاوەن شکۆ خۆشەویستی، گەوهەری کۆشکی شاهانە، خوشک سوزان، ویلی سوور و چەند کارێکی دیکە، لە کاتێکدا دومۆنتبان لە ساڵی 1902 لە پاریس کۆچی دوایی کرد\nڕۆمانی نانفرۆش یەکێکە لە بەناوبانگترین ڕۆمانی دومۆنتبان ، ئەگەر نا بەناوبانگترین و ڕۆمان و ئەم ڕۆمانە 294 لاپەڕەییە ساڵی 1889 چاپ کراوە و وەرگێڕدراوە بۆ چەند زمانێک ، وە گۆڕدراوە بۆ مادەیەکی هونەری کە بۆ شانۆ و فیلم و تەلەفزیۆن بڵاوبۆتەوە ، لەوانە فیلمێکی میسری کە لە ساڵی 1953 لە دەرهێنانی حەسەن ئەلئیمام بەرهەم هێنراوە .\nئەم ڕۆمانە کە لە نیوەی دووەمی سەدەی نۆزدەیەمدا جێ دەستی خۆی دەپێویت، ئەو چەوسانەوە و زوڵمەی کە مرۆڤ بەرامبەری دەکرێت، پیاوی برای نیشان دەدات، چیرۆکی بێوەژنێکی فەرەنسی ( ژان فۆت ) باس دەکات کە هاوسەرەکەی لەکاتی کارکردن لەکارلەکارلەکارکەی مەکینەی ڕیودا کۆچی دوایی کرد و کوڕ و کچێکی ( جۆرج و لوسی ) ی بۆ بەجێهێشت ، کە ناچاریان کرد لەهەمان کارگە کار بکات بۆ داپۆشینی پێویستیەکانیان ، ڕووداوەکانیش بەردەوام دەبن تا یەکێک لەکرێکارانی کارگە چاوچنۆکەکان ( ژاک گۆرد ) هەوڵی لەلەقکردنی جین یان هەوڵدان بۆ هاوسەرگیری لەگەڵ دەدات ، بەڵام ڕازیبوونی لەپێشکەشکردنی پێشکەشکردنی بۆ هاندانی خراپە کارێکی حەتمییە . پیلانێکی داڕشت کە بە زیندانیکردنی کۆتایی دێت و هەڵهاتنی یەکێکە لەو دیزاینە مەکینەی کە خاوەن کارگەکە کاری لەسەر دەکرد بۆ ئەوەی پارە و دەسەڵات پەیدا بکات\nناوبانگە ئارەزووملێخۆشەکەی بەدەست دەهێنێت دەسەڵات و دەوڵەمەندییەکی زۆر لەکاتێکدا کوڕی خاوەن کارگەکە کە ئیورشومایە و منداڵەکانی ژان بەدەست سەختییەکانی ژیان و نەهامەتیەکانیەوە دەناڵێنێت و بارودۆخەکان بەدوای ئەو دا و هاوسەنگییەکە بەرەو داکشان لەخراپەی کارەکەیدا دواجار کچەکەی لەئاکامی نەخۆشییەکی دەگمەندا دەمرێت و ناچار ەە ڕاگەیاندنێکی تەواوی تاوانەکانی خۆی ئیمزا بکات بەناوی ئازادکردنی ژان بۆ گەڕانەوەو جارێکی تر بینینی دوو منداڵەکەی لەدیمەنی پڕ لەئازاردا .\nبابەتچیرۆککۆکردنەوەی چیرۆکی فرۆشیاری نان\nتێکەڵ دەبێت بۆ لابردنی کڵچە\nبه‌م 3 ڕێگایه وابكه منداڵەکەت بە ئاسانی و بە ئارامی بخەوێت\nفەزڵی صڵاوات دان له سه‌ر پێغه‌مبه‌ر\nمۆبایلی بێ پاتری - پاتری مۆبایله‌كانیان به‌رگه‌ی زۆر ناگرێت


تەرمێك لە سنووری رواندز دۆزرایەوە - باسک نێت\nدەستپێك/ هەواڵ/ كوردستان/تەرمێك لە سنووری رواندز دۆزرایەوە\nتەرمێك لە سنووری رواندز دۆزرایەوە\nشەوی رابردوو تەرمێك لە سنووری قەزای رواندز دۆزرایەوە، پۆلیس رایدەگەیەنێت، ئەو كەسە دانیشتووی شاری ھەولێر بووە و لێكۆڵینەوە لە رووداوەكە دەستیپێكردووە.\nشەماڵ دێواری، وتەبێژی پۆلیسی سۆران لە راگەیەندراوێكدا ئاشكرای كرد، شەوی رابردوو ئاگادار كراونەتەوە بە بوونی رووداوێك لەسەر رێگای كاولۆكان- جندیان، لە سنووری قەزای رواندز، دوای گەیشتنی ھێزەكانیان بۆ شوێنی رووداوەكە دەركەوتووە كە تەرمێك لەناو ئۆتۆمبێلێكدایە.\nوتەبێژی پۆلیسی سۆران،ئاماژەی بەوەشكرد، لێكۆڵینەوە لە رووداوەكە دەستیپێكردووە و دوای رووداوەكە ناسنامەی ئەو كەسە ئاشكرا كراوە كە تەرمەكەی دۆزراوەتەوە، ئەو كەسە بەناوی (ك.ع. ا) لە دایكبووی 1978 شاری ھەولێر بووە و پیشەی كاسب بوو.


نازدار شیكتر ده‌رده‌كه‌وێت\nهونه‌رمه‌ندی ده‌نگخۆشی كورد "نازدار"، له واڵی تایبه‌تی خۆی له تۆڕی كۆمه‌ڵایه‌تی فه‌یسووك، پێش كه‌مێك نوێترین وێنه‌ی خۆی بۆ یه‌كه‌م جار بڵاو كرده‌وه، بووه‌ته جێى توانجى هه‌وادارانى و به‌وه‌ى ئه‌مه یه‌كه‌م جاره نازدار به‌م شێوه ده‌ركه‌وێت، هه‌وادارانى ده‌ڵێن "زیاتر له ستایلى كچێكى منداڵ ده‌چیت".\nنازدار ماوه‌یه‌كه به‌جلى كوردییه‌وه وێنه‌كانى بڵاو ده‌كاته‌وه له پێگه تایبه‌تییه‌كانى خۆی، هه‌وادارانى پێى ده‌ڵێن هه‌وڵ بده به جلێكى تر وێنه‌كان بڵاو بكه‌یته‌وه، ئه‌مه‌یش له كاتێكدایه ئه‌م ماوه نازدار زۆرترین وێنه‌كانى به جلى كوردییه‌وه بووه، هه‌ربۆیه ئه‌م جاره به‌م شێوه‌یه ده‌ركه‌وتووه.\nشایه‌نی باسه هونه‌رمه‌ند نازدار ماوه‌یه‌ك له‌مه‌وبه‌ر بۆ پشتوانی له پرسی سه‌ربه‌خۆیی كوردستان گه‌ڕایه‌وه هه‌رێمی كوردستان، ڕۆژانه وێنه‌ی نوێی خۆی به جلی كوردییه‌وه بڵاوكرده‌وه بۆ پاڵپشتی له كولتووری جلی كوردی و ده‌وڵه‌تی كوردی.\nنازدار له ساڵی 1987 له باكوری كوردستان له‌دایك بووه، خاوه‌نی چه‌ندان كلیپه و ماوه‌یه‌كه كاری نوێی نییه و بێ ده‌نگه، هاوسه‌رگیری كردووه و له ئه‌ڵمانیا له‌گه‌ڵ خێزانه‌كه‌یدا ده‌ژی. نازدار به‌وه ناسراوه كه‌متر حه‌زی له ده‌ركه‌وتنه له ڕاگه‌یاندنه‌كان، بۆیه كه‌مترین زانیاری له‌سه‌ر ئه‌و ژنه هونه‌رمه‌نده هه‌یه.\nنازدار یه‌كێكه له‌و هونه‌رمه‌ندانه زۆر گرنگی به به‌كارهێنانی تۆڕه كۆمه‌ڵایه‌تییه‌كان ده‌دات و به‌رده‌وامه له‌ڕێی په‌یجه‌كانییه‌وه وێنه تایبه‌ته‌كانی خۆی بڵاو ده‌كاته‌وه.\nئه‌م بابه‌ته 3452 جار خوێنراوه‌ته‌وه


په‌كه‌كه سه‌رانه له ره‌وه‌نده‌كان وه‌رده‌گرێت\nپه‌كه‌كه سیده‌كان باج سه‌رانه ره‌وه‌نده‌كان\nپارتی كرێكارانی كوردستان "په‌كه‌كه" له‌ژێر ناوی هاوكاری و سه‌رخستنی شۆرش، باج و سه‌رانه له ره‌وه‌نده‌كانی ناوچه سنوریه‌كانی هه‌رێمی كوردستان وه‌رده‌گرێت، هه‌ركه‌سێكیش ئاماده نه‌بێت باج بدات، ده‌بێت ناوچه‌كه جێبهێڵێت.\nته‌یفوور محه‌مه‌د، په‌یامنێری كوردستان 24 له سۆران، خۆی گه‌یاندووه‌ته كۆچه‌ره‌كانی رۆژهه‌ڵاتی سیده‌كان له نزیك سنووره‌كانی رۆژهه‌ڵات و باشووری كوردستان و به‌دواداچوونی بۆ كێشه‌ی كۆچه‌ره‌كانی نزیك سنووره‌كه كردووه.\nهه‌تا بۆ پشتڕاستكردنه‌وه‌ی زانیاریه‌كان ره‌وه‌نده‌كان بدوێنێ، ئه‌وان پێشوازی گه‌رمیان لێده‌كردووه، به‌ڵام كاتێك پرسیاری وه‌رگرتنی باجی لێده‌كردن له‌ترسی گه‌ریلاكانی په‌كه‌كه نه‌یانده‌وێرا قسه بكه‌ن. به‌ڵام دواجار مێرمنداڵێك له‌وباره‌یه‌وه زیانیاری بۆ دركاندووه.\nدوای گه‌ڕانێكی زۆر دواجار هاوڵاتیه‌ك ئاماده‌بوو قسه بكات به‌و مه‌رجه‌ی ڕوخساری ده‌رنه‌كه‌وێت. له راپۆرته‌كه‌دا قسه‌ی كردووه‌و به‌ڕێوه‌به‌ری شاره‌دێی سیده‌كانیش له‌سه‌ر ئه‌و بابه‌ته زانیاری زیاتری خستووه‌ته‌ڕوو.\nپارتی كرێكارانی كوردستان په‌كه‌كه له‌ناوچه سنوریه‌كانی نێوان باشور، ڕۆژهه‌ڵات و باكوری كوردستان له‌به‌رامبه‌ر (100) سه‌ر مه‌ڕ یان بزن (3) سه‌ر له ڕه‌وه‌نده‌كان وه‌رده‌گرێت و له‌به‌رامبه‌ر یه‌كسه‌ر مانگا (10000) دینار و بۆ یه‌ك سندوق مێش هه‌نگیش بڕی (1000)دینار وه‌رده‌گرێت، به‌پێی زانیاریه‌كانی كوردستان24 له‌وه‌رزی پێگه‌یشتنی به‌رهه‌مه كشتوكاڵیه‌كانی وه‌ك خیارو ته‌ماته‌ش ده‌بێت جوتیاران له‌ژێر ناوی هاوكاری و سه‌رخستنی شۆرش باج به په‌كه‌كه بده‌ن.\nیەكێك لەو پسوولانەی كه پەكەكە به‌ناوی ته‌ڤگه‌ری ئازادی كۆمه‌ڵگای كوردستان له‌ژێر ناوی پسووله‌ی "هاوكاریكردن" پاره‌ی له ره‌وه‌نده‌كان پێوه‌رگرتووه


زانیاریه‌كی گرنگ له‌باره‌ی ده‌رماڵه‌ی فه‌رمانبه‌رانه‌وه ئاشكراده‌كرێت\nپارتی دیموكراتی كوردستان دڵنیایی ده‌دات به‌فه‌رمانبه‌ران كه حكومه‌تی هه‌رێم هیچ نیازێكی نییه ده‌رماڵه‌ی فه‌رمانبه‌ران ببڕێت بۆئه‌وه‌ی پاشه‌كه‌وت لاببات، ئه‌ندامێكی فراكسیۆنی پارتیش له‌په‌رله‌مانی كوردستان ڕایده‌گه‌یه‌نێت، "له‌گه‌ڵ ئه‌وه‌داین ده‌رماڵه‌كان ڕێكبخرێته‌وه‌و بگونجێت له‌گه‌ڵ دۆخی دارایی هه‌رێم".\nڕێبوار بابكه‌یی ئه‌ندامی فراكسیۆنی پارتی له‌په‌رله‌مانی كوردستان بهSNNی ڕاگه‌یاند، "یه‌كه‌م كاری ئێمه وه‌كو پارتی له‌په‌رله‌مان ئه‌وه ده‌بێت كه فشار له‌سه‌ر حكومه‌ت دروستبكه‌ین بۆئه‌وه‌ی به‌شێك له‌كارنامه‌كه‌یی و بڕیاری حكومه‌ت به‌ئاڕاسته‌ی ئه‌وه‌بێت پاشه‌كه‌وتی موچه نه‌هێڵرێت".\nوتیشی:"هیچ ده‌قێك له‌ناو پڕۆژه‌یاسای چاكسازی له‌موچه‌و ده‌رماڵه‌و خانه‌نشینی نه‌هاتوه كه باس له‌بڕینی ده‌ماڵه‌ی هه‌ندێك له‌وه‌زاره‌ته جیاوازه‌كان بكات، به‌ڵكو باسی ڕێكخستنه‌وه‌ی ده‌رماڵه كراوه، ئه‌مه‌ش جیاوازه له‌بڕینی ده‌رماڵه".\nئه‌ندامه‌كه‌ی فراكسیۆنی پارتی ده‌شڵێت:"له‌گه‌ڵئه‌وه‌داین ده‌رماڵه ڕێكبخرێته‌وه‌و به‌شێوه‌یه‌ك بێت بگونجێت له‌گه‌ڵ بارودۆخی دارایی هه‌رێم، به‌ڵام پێموانییه حكومه‌تی هه‌رێم ده‌رماڵه‌ی فه‌رمانبه‌ران ببڕێت".\nلێدوانی ئه‌و په‌رله‌مانتاره‌ی پارتی له‌كاتێكدایه، پێشتر له‌لێدوانێكدا بۆ SNN د.شێركۆ جه‌وده‌ت سه‌رۆكی فراكسیۆنی یه‌كگرتوو له‌په‌رله‌مانی كوردستان ڕایگه‌یاندبوو، "ئه‌گه‌ر حكومه‌تی هه‌رێم پاشه‌كه‌وت له‌سه‌ر موچه‌ی فه‌رمانبه‌رانیش هه‌ڵبگرێت، به‌شێوه‌یه‌ك ده‌ستكاری ده‌رماڵه‌كان ده‌كاته‌وه كه هه‌روه‌ك ڕێژه‌ی پاشه‌كه‌وته‌كه‌ی لێده‌كاته‌وه".\n6 مانگ پێشتر - Jan 12 2019 12:32PM\nرونكردنه‌وه‌یه‌ك له په‌رله‌مانی كوردستانه‌وه


* ماوەیەكە باس لەوە دەكرێت جاشایەتی بە ناوی فەوجی ئیسناد لە كوردسنان زیندوو بكرێتەوە و چەند كۆنەجاش و مستەشاریش بۆ ئەو مەبەستە خۆیان ناونوس كردوە تا سەر لە نوێ فەوج وەربگرن (2008).\n* ئەگەر چی باس لەوە دەكرێت كە مالیكی لە پشت پرۆژەكەوەیە و دەیەوێت جارێكی تر جاشایەتی ببوژێنێتەوە، بەڵام پێناچێت بیرۆكەكە هیی مالیكی بێت، ئەوەندەی لایەنی دەرەكی و وڵاتانی ناوچەكە لەم مەسەلە ترسناكەدا، ڕۆڵ دەگێڕن بەڵام ئەوە ڕاستە كە مالیكی پرۆژەكەیان هەڵدەسورێنێ و جێبەجێی دەكات.\n* خۆكردنەوەی فەوج بە ناوی حیزبی كارتۆنی كوردی، بۆ چەند كەس و كۆنە جاش لە لایەن حكوومەتی توركیاوە لە ساڵی پار (2007) شتێكی كۆن نییە، تا ئەو ڕادەیەی چە وچۆڵی پێدان و بۆ مەشق بردنیە ماردین و مەشق و ڕاهێنانی پێ كردن و پارەی پێ داون و چەواشەكارانە داوایی ئازادیی سەربەخۆی كوردستان دەكەن و خۆیان كردوەتەوە نوێنەری كورد.\n* ئێستاش هەمان پلان و سیناریۆی توركیا و وڵاتانی ترە و مالیكی دەیەوێت پەرە پێ بدات و ئەسڵی سیناریۆكەش بۆ ژیانەوەی جاشایەتییە لە كوردستان و بێهزكردنی حكوومەت هەرێمی كوردستان و دروستكردنی كێشەیە بۆ حكوومەتی هەرێم فشار خستەسەری بۆ تەنازولكردنی بە داوا و مەرجەكانی مالیكی.\n* ناكرێ بڵێین حكوومەتی هەرێمیش بێ تاوانە لەو كارەدا بەو پێیەی دوای ڕاپەڕین (1991) بە لێخۆشبونێك هەموویانی كرد بە شۆڕشگیڕ و مەسئوول و لێیان بێخەم بوو، جارێكی تر وەکوو كوڕی خۆی و پێشمەرگە حسابی بۆ كردن و خستنیە ڕیزی پێشەوەی بەرپرسیارێتی و پێدانی پلەی بەرز لە ڕیزی حكوومەت و سوپا كرا، كە دەبوو هەر كامیان دۆسیەی تایبەتی بۆ بكردایەتەوە و چاودێریی وردیان بكات.\n* دەمێكە وتراوە ئەوەی خیانەتی كرد، بەردەوام خیانەت دەكات، جاش و مستەشارێك خزمەتی گەورەترین دوژمنی كورد و بەعسیزمی كردبێ و سەری شوانی بە پێشمەرگە و فرۆشتبێ و بەشداریی ئەنفالی ژن و منداڵی گەرمیانییەكانی كردبێت و شاخ و شاخ دوای پێشمەرگە كەوتبێ. چۆن دەكرێت متمانەی پێ بكرێت، كە بۆتە شۆڕشێگیڕ و كوردایەتی دەكات؟ بێ گومان ناكرێ و هیچ قسەیەك هەڵناگرێ كە دەبوو حكوومەت ئەو كات سزای نەدان هیچ ئیمتازێكیان نەداتێ.\n* ئێستاش كە جارێكی تر خەریكی دروستكردنی فەوج و ژیانەوەی جاشایەتین وا باشە حكوومەت جگە لەوەی ناسنامەی كوردیان لێ بسێنێتەوە و دەست بە سەر گشت سەروەت و سامانیاندا بگرێت و لە كوردستاندا بۆ هەمیشە دەریان بكات و سزای لە سێداردانیشیان بۆ دیاری بكات.\n* تا ئێستاش وڵاتی ڤێتنام لەو كەس و خێزانانە خۆش نەبوە كە هاوكاری ئەمریكایان كردوە لە جەنگدا دژی ڤێنتام و تەنانەت هیچ كام لەو كەسە و خێزانانە، بۆیان نییە لە فەرمانگەكانی حكوومەت دابمەزرێنن و ئەمەش لە یەكێك لە بەندەكانی دەستووری خۆیدا داناوە، بەو بەڵگەیەی خیانەتیان كردوە، خیانەت.\nژماره‌ی بینین: 277\nكێ ڕۆژنامەنووسە...؟ 286\nفەرهاد پیرباڵ و شێركۆ بێكەس 264\nتێپەڕینی چوار ساڵ بەسەر دەرچوونی گۆڤاری فۆکەس\nسایکۆلۆژیای ده‌سه‌ڵات و جه‌ماوه‌ر\nكورتەیەك لە ئەزمونی شیعری و نوسین\nسنوره خوێناویه‌كانی ئیسلام - گفتوگۆیه‌ك له‌گه‌ڵ (سامۆئیل هانتینگتۆن)\nبه‌هاره ره‌زایی شاعیری ئێرانی\nئه‌ریک فرۆم (ژیان و به‌رهه‌مه‌کانی)\nئاشنابوون به جۆن ستیوارت میل\nکانت، له‌ماڵێکی بچوک و هه‌ژارانه‌وه به‌ره‌و جیهانی فراوان\nسه‌رمایه‌داری کارڵ مارکس\nکارل مارکس، تێزه‌كان ده‌رباره‌ی فیۆرباخ\nرۆڵی ده‌زگاکانی کۆمه‌ڵگه‌ی مه‌ده‌نی له‌گه‌شه‌پێکردنی دیموکراسیدا\nهەستی نەتەوەیی و نیشتمانی لە شیعرەكانی براهیم ئەحمەددا\nکه‌سێکم خوێندوه‌ته‌وه باوه‌ڕ به وشه ده‌كات\nئیسلامی سیاسی و کۆمه‌ڵگای کوردستان\nئازادی زیگمۆند باومان\nغەزەلیاتەكانی (حافزی شیرازی) بەڕیوایەتی (عەباسی كیا ڕۆستەمی)\nخۆپڕچەککردنی دەوڵەتانی جیهان\nبۆب و چەند شتی تریش


مەرجی توند بۆ شۆفێرانی تەکسی دادەندرێت\n2019-11-19 [05:03 AM]\nوەزارەتی گواستنەوە بە هاوکاری چەند لایەنێکی حکوومی رێنمایی و مەرجی توند بۆ شۆفێری تەکسی دادەنێن ، هه‌روه‌ها هه‌ر شوفێرێک ده‌بێت فۆرمی ئه‌ستۆپاکی ئه‌نجامنه‌دانی تاوان له فه‌رمانگه‌ی به‌ڵگه‌ی تاوان بهێنێت و بیسه‌لمێنێت هیچ تاوانێکی ئه‌نجامنه‌داوه.\nسەلاح جەوهەر بەرێوەبەری گشتی گواستنەوە، لە وەزارەتی گواستنەوە و گەیاندن بە باسی راگەیاند: لەمەوداهەر هاوڵاتیەک بیەوێت کاری شۆفێری تەکسی بکات دەبێت کۆمەڵێک مەرج و رێنمایی تێدابێت، فۆڕمێک لە بەرێوەبەرایەتی گواستنەوەی پارێزگاکان دەدرێت بەهەر خاوەنی تاکسیەک ، دواتر دەبێت ببردرێتە بەرێوەبەرایەتی هاتووچۆی شارەکان، بەپێی تۆماری بابۆمەتری پشتڕاست بکرێتەوە کەوا فەرمانبەرە یان فەرمانبەر نیە، پاشان دەچێتە ئاسایشی گەڕەگ ئەوانیش پشتگیری دەکەن، پاشان دەچێتە بەڵگەی تاوان".\nئه‌و گوتیشی: هه‌ر شوفێرێک ده‌بێت فۆرمی ئه‌ستۆپاکی ئه‌نجامنه‌دانی تاوان له فه‌رمانگه‌ی به‌ڵگه‌ی تاوان بهێنێت و بیسه‌لمێنێت هیچ تاوانێکی ئه‌نجامنه‌داوه‌و ئه‌وانه‌ی پێشینه‌ی تاوانکاریان هه‌یه، به‌پێی ئه‌و سیسته‌مه رێگایان پێنادرێت له‌مه‌ودوا کاری شوفێری تاکسی بکه‌ن.\nسەبارەت به پەنجەمۆری بەشی بەڵگەی تاوان سەلاح جەوهەر ده‌ڵێت:" بۆ ئەوەیە پێشینەی تاوانی هەیە یان نیەتی ، ئەگەر پێشینەی تاوانی هەبێت وردەکاریەکەی دەنوسرێت لەسەر فۆڕمەکە" .\nئانو جەوهەر عەبدولمەسیح، وەزیری گواستنەوە و گەیاندنی حکوومەتی هەرێمی کوردستان رای گەیاند: ناکرێت کەسێک تاوانکاریی هەبێت و رێگەی بدەین بە ناوی شوفێری تەکسییەوە ژیانی خەڵکی بخاتە مەترسییەوە، بۆیە دوای تەواوبوونی مامەڵەکانی ئەو کات لای ئێمە باج و کارتی زانیاری دەدەینێ، ئەو کارتە لە سێ جێگای بەردەم سەرنشینەکە لە سەر داشبوڵی پێشەوەی ئۆتۆمبێلەکە و لە کوشنی بەردەم هەردوو سەرنشینەکەی پشتەوەی تەکسیەکەش دادەنرێت ،سەرنشینەکان راستەوخۆ هەموو زانیارییەکانی تایبەت بە ناو و وێنەی شوفێر و ژمارەی تابلۆی تەکسیەکە و ژمارەی تەلەفۆنەکانی ئاسایش و پۆلیس و توندوتیژی دژ بە ئافرەتانی تێدایە، لە کاتی هەر سەرپێچیەک دەتواندرێت راستەوخۆ ئاگاداری لایەنی پەیوەندیدار بکرێتەوە، تەنانەت کەسێک دەتوانێت وێنەیەکی فۆتۆی ئەو کارتە بە مۆبایل بگرێت و بۆ خانەوادەکەی بنێرێت، کە ئەو لەگەڵ ئەو تەکسیدا سەفەری کردووە".\nئێستا زیاتر لە 80 هەزار تەکسی لە هەرێمی کوردستان هەیە، بە گوتەی سەڵاح جەوهەر دوای پەیڕەوکردنی ئەو سیستەمە تازەکە ژمارەیەکی زۆری تەکسی کەم دەبێتەوە.\nئەم هەواڵە 10879جار خوێندراوەتەوە


رایۆلا لەسەر دەنگۆی مەرجەکانی هالاند هاتە دەنگ | Yariga.net یاریگانێت\nدەستپێك/ئه‌وروپا/رایۆلا لەسەر دەنگۆی مەرجەکانی هالاند هاتە دەنگ\nرایۆلا لەسەر دەنگۆی مەرجەکانی هالاند هاتە دەنگ\nمینۆ رایۆلا، بەرێوەبەری کارەکانی ئێرلینگ هالاند، هێرشبەری نەرویجی یانەی بورووسیا دۆرتمۆندی ئەڵمانیا، هەموو ئەو دەنگۆیانەی رەتکردەوە کە باس لەوە دەکەن مەرجیان بۆ یانەی بارسێلۆنای ئیسپانیا داناوە، لە پێناو گواستنەوەی ئەو یاریزانە.\nرایۆلا لە تویتێکدا هەموو دەنگۆیانە رەتدەکاتەوە، کە لە دوێنێوە چەند سەرچاوەیەکی ئیسپانی بڵاویان کردووەتەوە، کە گوایە ئەوان بەرامبەر گواستنەوەی ئەو یاریزانە بۆ بارسا، داوای پارەیەکی خەیاڵی دەکەن، بە گوێرەی ئەو هەواڵانەی لە دوێنێوە بڵاوکراونەتەوە، بلاوگرانا بەرامبەر بەدەست هێنانی تواناکانی گۆڵکارەکەی یانە ئەڵمانیەکە، پێویستە نزیکەی 220 ملیۆن یۆرۆ خەرج بکەن.\nهەفتەی رابردوو بوو کاتێک رایۆلا لەگەڵ باوکی ئێرلینگ هالاند گەشتی ئیسپانیایان کرد و لە گەشتەکەدا لەگەڵ بەرپرسانی هەردوو یانەی بارسێلۆنا و ئیسپانیا لەسەر داهاتووی ئەو یاریزانە گفتوگۆیان کرد، بەڵام تاوەکو ئێستا ناوەڕۆکی ئەم گفتوگۆیانەیان ئاشکرا نەکردووە.


کورته‌یه‌ك له‌سه‌ر ئیمامی الطبری (موفه‌سیری قورئان) – History Of Kurd\nHome / ناوداران / کورته‌یه‌ك له‌سه‌ر ئیمامی الطبری (موفه‌سیری قورئان)\nکورته‌یه‌ك له‌سه‌ر ئیمامی الطبری (موفه‌سیری قورئان)\nكه‌یفی عمر 2016-03-09\tناوداران لێدوان نووسین ناچالاککراوە لە کورته‌یه‌ك له‌سه‌ر ئیمامی الطبری (موفه‌سیری قورئان) 8,003 Views\nمیژووی ئیسلامی پڕیه‌تی له که‌ڵه پیاو، که‌چی زۆرێکمان لێیان بێ ئاگاین! وه هه‌روها پڕیه‌تی له که‌ڵه ژن که‌چی زۆرمان هه‌ر ناشیان ناسین! له‌بری ئه‌وه‌ی ئه‌و هه‌موو جوامێرانه بناسین و بیان که‌ین به پێشه‌نگ و سود وه‌رگرتن لێیان،که‌سانی وا ده‌ناسین باسکردنیان دڵ تێك ده‌دات. با ئاوڕێك له خۆمان بده‌ینه‌وه‌و چیتر خۆمان به که‌سایه‌تی ناشایسته‌وه خه‌ریك نه‌که‌ین. ئه‌و که‌سایه‌تیانه‌ی که دوورن له‌به‌ها جوان و شایسته‌کانی ئیسلامه‌وه، له‌بری ناسینی که‌سێکی یاری چی وه‌یان گۆرانی بێژ، با که‌ڵه پیاوێکی وه‌ك طبری بناسین وه‌یان سومه‌ییه بناسین بۆ نمونه. وه‌رن با پێکه‌وه بزانین طه‌به‌ری کێ یه؟ ئه‌و که‌ڵه پیاوه بۆ خوا سوڵحاوه، ئه‌و که‌ڵه پیاوه‌ی که ژیانی پڕ بوو له به‌ها به‌رزه‌کانی ئیسلام، ئه‌و که‌ڵه پیاوه‌ی که هه‌موو ژیانی هه‌ر خزمه‌تکردن بوو، ئه‌و که‌ڵه پیاوه‌ی به باسکردنی هه‌رشتی چاك به بیردا دێنێت، ئه‌و که‌ڵه پیاوه‌ی که زیندووه له دڵه‌کانماندا، ئه‌و که‌ڵه پیاوه‌ی که له‌به‌ر سه‌رقاڵی به ئه‌م په‌یامه پاکه‌وه مه‌جالی نه‌بوو ژن بهێنێ، باسکردنی که‌ڵه پیاوێکی وه‌ك ئیمامی طه‌به‌ری له نوسینێکی له‌م شێوه‌دا زۆر زه‌حمه‌ته بتوانێت شایسته‌ی بێت، به‌ڵام ئومێد ده‌که‌م، که دڵه‌کانمان بجوڵێنێ بۆ به‌دواچونی زیاتر له باره‌یه‌وه‌و، وه بۆ به‌دواچونی زیاتر ئه‌وکه‌سانه‌ی که پڕن له مێژووی ئیسلامیدا، وه چیتر کاتی خۆمان به‌شتی بێ به‌هاوه نه‌به‌ینه سه‌ر، چونکه بێگومان پرسیارمان لێ ده‌کرێت له کاته‌کانمان که له چیدا به‌سه‌رمان بردووه.\nناوی ته‌واوی ناوبراو:محه‌مه‌دی کوڕی جه‌ریری طه‌به‌ری یه ئیمامی موفه‌سیره‌کان. وه هه‌روه‌ها ناسراوه به باوکی جه‌عفه‌ر (أبو جعفر) له‌گه‌ڵ ئه‌وه‌دا که ژنیشی نه‌هێناوه، وه منداڵیشی نه‌بووه به‌ڵام ئه‌و کونیه له سو‌نه‌ته‌وه‌یه.\nئیمامی طه‌به‌ری له شاری ئامول (آمل) له‌دایك بووه که شارێکه له هه‌رێمی ته‌برستان (طبرستان) ساڵی 224 ی هیجری، وه کۆچی دوایی کردووه له به‌غداد ساڵی 310 ی هیجری واته هه‌شتاو شه‌ش ساڵ ژیاوه، له‌به‌ر ئه‌وه پێی ده‌ڵێن طه‌به‌ری چونکه خه‌ڵکی (طبرستان)ه وه طه‌برستانیش وڵاتێکی به‌رفراونه که ده‌که‌وێته لای ده‌ریایی قه‌زوینه‌وه شیمالی ئیران.\nئیمامی طه‌به‌ری له ئامێزی باوکیدا گه‌وره بوو که پیاوێکی ئیماندار بوو، باوکی خه‌وێکی بینیبوو که خه‌وه‌که‌ی بۆ هاوڕێیه‌کی گه‌ڕاندبووه‌وه پێی وتبوو کاتیك که کوڕه‌که‌ت گه‌وره بوو گونجاو وه له‌بار ده‌بێت بۆ دینی خوا، وه زانا ده‌رده‌چێت له ئاینی ئیسلام، وه باوکیشی زۆر پێداگرو یارمه‌تی ده‌ری بووه له‌سه‌ر زانیاری و به‌دواچونی شه‌رعی هه‌ر له منداڵی ئه‌و ئیمامه به‌ڕیزه‌وه.\nئیمامی طه‌به‌ری هه‌ر له منداڵیه‌وه سه‌رقاڵی زانیاری شه‌رعی بوو هه‌تا کۆچی دوایی کرد، له‌به‌ر ئه‌وه ژنی نه‌هێنا، ژن هێنان یه‌کێکه له سونه‌ته‌کانی پێغه‌مبه‌ر درودی خوای لێ بێت به‌ڵام ئیمامی طه‌به‌ری ئه‌وه‌نده سه‌رقاڵی زانیاری و خزمه‌تکردن بوو به ئیسلام ده‌رونی خۆی داوای ژنی نه‌ده‌کرد له‌به‌ر زۆری سه‌رقاڵی له‌و بواره‌دا. لێره‌دا ئه‌وه ده‌رده‌که‌وێت که ئه‌و که‌سانه‌ی که توشی تاوان و کاری خراپه ئه‌بن خۆیان سه‌رقاڵ ناکه‌ن، به‌تایبه‌ت به‌کاری خێره‌وه ئه‌گینا ئه‌و بۆشاییه نابێت بۆ که‌وتنه تاوانه‌وه، هه‌روه‌ك چۆن پرسیاریان له سه‌عید نه‌وره‌سی کردبوو به پیری ووتیان بۆ ژنت نه‌هێناوه ئه‌ویش له‌وه‌ڵامدا ووتی له‌بیرم چوو، ئه‌گه‌ر له‌کاتی خۆیدا پێیان بوتایه‌م ده‌م هێنا. وه زۆرێك له‌زانایان به‌م شێوه سه‌رقاڵ بوون که مه‌جالی ژن هێنانیان نه‌بووه. وه مامۆستایه‌ك به‌ناوی عبدالفتاح أبو غذة ڕه‌حمه‌تی خوای لێ بێت کتێبێکی هه‌یه به‌ناو (العلماء العزاب الذین آثروا العلم علی الزواج). باسی زۆرێك له‌و ئیمامانه‌ی که ژنیان نه‌هێناوه باسیان ده‌کات له‌و کتێبه‌دا.\nئیمامی طه‌به‌ری هه‌موو قورئانی پیرۆزی له‌به‌ر کرد کاتێك ته‌مه‌نی حه‌وت ساڵ بوو، وه ئیمامه‌تی بۆ خه‌ڵك ده‌کرد له ته‌مه‌نی هه‌شت ساڵیدا، وه فه‌رمووده‌ی ده‌نوسی له ته‌مه‌نی نۆ ساڵیدا!\nلای کۆمه‌ڵیك زانایانی شاره‌کی خۆی خوێندویه‌تی له (آمل) وه دواتر له زانایانی ووڵاته‌که‌ی، وه زانایانی ڕه‌ئی، وه دواتر ڕۆشتووه بۆ ئێران و عێراق بۆ فێربوونی عیلم و زانیاری. وه کۆمه‌ڵیك سه‌فه‌ری زۆری تریشی کردووه هه‌ر بۆ ئه‌و مه‌به‌سته بۆ به‌سره‌و، کوفه‌و، به‌غدادو،شام و، میسر، وه‌لای کۆمه‌ڵێكی زۆر زانا خوێندویه‌تی. وه دواتر ڕۆشتووه بۆ به‌غدادو ماوه‌ته‌وه تیایدا تا مردن.به‌غداد به‌ڕاستی مه‌ڵبه‌ندی زانست و زانیاری بوو هه‌روه‌ك چۆن ئێسته جێگه‌ی شه‌ڕو شۆڕو فیتنه‌یه.\nئه‌م ئیمامه به‌ڕێزه خۆی یه‌کلای کردبووه‌وه بۆ فێربوون و فێرکردن و مامۆستایی و کتێب نوسین، تا وای لێهات بووه یه‌کێك له زانا هه‌ره گه‌وره‌کانی به‌غداد، وه کۆمه‌ڵێكی زۆر زانیاری کۆکرده‌وه، وه دواتر به‌و شێوه‌یه مایه‌وه نزیکه‌ی هه‌شتا ساڵ! هه‌موو ئه‌و ماوه پێنوسه‌که‌ی وشك نه‌ده‌بووه‌وه وه هه‌وڵدانی که‌می نه‌ده‌کرد وه زۆر لێهاتوو کارا بوو. وه کۆمه‌ڵێك کتێبی جگه له‌و هه‌موو کتێبه‌ی که نوسی بووی، ته‌وای نه‌کرد کۆچی دوای کرد. وه په‌رتوك و نوسراوه‌کانی ئیمامی طه‌به‌ری گه‌شته شه‌ست هه‌زار په‌ڕه!!! وه ئه‌وه هه‌مووی به پشتیوانی خواو به‌ره‌که‌ی ئه‌و له‌سه‌ری. لێره‌دا پرسیارێکم بۆ دروست بوو باشه ئه‌گه‌ر به بڕوانامه‌ی ئه‌مڕۆ بێت چ پله‌یه‌ك بۆ ئیمامێکی ئاوا بکه‌ین ده‌بێت چ بڕوا نامه‌یه‌کی پێ ببه‌خشرێت؟.\nئیمامی طه‌به‌ری شێوه‌ی ئه‌سمه‌ر بوو، وه لاشه‌یه‌کی باریك و چاوی گه‌وره بوو، زمانی زۆر پاراو بوو، قژی ڕه‌ش بوو وه قژی هه‌ر به‌ڕه‌شی ماوه هه‌تا کۆچی دوایی کرد!.\nئیمامی طه‌به‌ری ترێ و هه‌نجیری ته‌ڕی ده‌خوارد، وه زه‌یت و نان وشیری حه‌یوانی ده‌خوارد، وه گۆشتی سوریشی ده‌خوار، به‌ڵام خورماو هه‌نگوین و کونجی نه‌ده‌خوارد وه هه‌روه‌ها گۆشی قه‌ڵه‌و وچه‌ور چونکه نه‌خۆشی مه‌عیده‌ی هه‌بوو. وه کاتێك نانی ده‌خوار بۆ هه‌موو تیکه‌یه‌ك ناوی خوای ده‌هێنا! زۆر بێ ده‌نگ و هێمنانه نانی ده‌خوار.\nئیمامی طه‌به‌ری کاته‌کانی خۆی دیاری کردبوو، وه خشته‌یه‌کی بۆ دانابوو که چه‌ند په‌رتوك بنوسێت وه‌چه‌ند ده‌رس بڵێته‌وه، وه هه‌روه‌ها بۆ په‌رستنه‌کان و خه‌ویش. به‌ڵام زۆر که‌م ده‌خه‌وت تۆزێك پێش نیوه‌ڕۆ ده‌خه‌وت وه دواتر نوێژی نیوه‌ڕۆی ده‌کرد، وه دواتر ده‌ینوسی تا کاتی عه‌سر، وه ده‌رده‌چوو بۆ نوێژی عه‌سر، له مزگه‌وت ده‌بوو تا نوێژی مه‌غریب وه دواتریش ده‌رسی پێ ده‌وتن تا نوێژی عیشا، وه دوای نوێژی عیشا ده‌گه‌ڕاوه بۆ ماڵ وه سه‌رقاڵ ده‌بووه‌وه به نوسین و کتێب دانان وه ڕێگه‌ی به هیچ که‌سێك نه‌ده‌دا بێته لای مه‌گه‌ر بۆ کارێکی زۆر گرنگ نه‌بوایه، بۆ ئه‌وه‌ی کاتی لێ نه‌گرن و به‌رده‌وام بێت له نوسین. سبحان الله به‌راوردی ئه‌وه بکه له‌گه‌ڵ ئه‌مڕۆی خه‌ڵکدا زۆرێك تا به‌یانی ئاماده‌یه سه‌یری ته‌له‌فزیۆن و گورانی بکات به‌ڵام تاقه‌تی نیه کتێبێك هه‌ر بیخوێنێته‌وه نه‌ك بینوسێت؟!\nیه‌کێك له قوتابیه‌کانی ئیمامی طه‌به‌ری ده‌ڵێت: ئیمام کاته‌کانی دابه‌ش کردبوو بۆ به‌رژه‌وه‌ندی خۆی و دینه‌که‌ی و وه کۆی خه‌ڵکی و مسوڵمانان.\nوه طه‌به‌ری زۆر دونیای به که‌م گرتووه، وه زۆر به‌ره‌و حه‌ڵاڵ چوه‌وه، دوور بووه له‌حه‌رام.\nزۆر سوپاسگوزار بووه به که‌می ماڵ ئه‌وه‌ی که خوای گه‌وره پێی به‌خشیوه، وه دیاریی و ماڵی وه‌رنه‌گرتووه له سه‌رۆك و ناوداره‌کان.\nجارێکیان کتێبێکی به‌ناو(الخفیف)ه نوسی وه سه‌رۆکی ئه‌و کاته عه‌باسی کوڕی حه‌سه‌ن هه‌زار دیناری وه‌ك خه‌ڵاتێك بۆ نارد به‌ڵام ئیمامی طه‌به‌ری وه‌ری نه‌گرت و گه‌ڕاندیه‌وه. به‌ڕاستی هه‌ر دێڕێك له‌مانه کۆمه‌ڵێك شتی زۆری لی وه‌رده‌گیرێ به‌ڵام له‌به‌ر کورتکردنه‌وه‌ی باسه‌که نایان نوسین، به‌ڵام لێره‌دا زۆر جێگه‌ی خۆیه‌تی که بڵێین چه‌ندن ئه‌و که‌سانه‌ی که کاری ناڕه‌واو فێڵ و فڕ ده‌که‌ن له‌م و له‌و به‌بێ گوێدانه هیچ شتیك له‌به‌ر ئه‌وه‌ی خه‌ڵاتێك وه‌رگرن. ئه‌مه په‌روه‌رده کردنی ئیسلامه که کاری دڵسۆزی و باش و ڕه‌وا بکه‌یت له‌به‌رخواو ماڵ و سامانی دونیا له‌خشته‌ت نه‌با.\nوه کتێبێکی تری نوسی له‌سه‌ر ئه‌حکامه‌کانی وه‌قف، خه‌لیفه المقتدر بانگی کرد وه ویستی خه‌ڵاتێکی بداتێ وه به‌هه‌زاره‌ها دیناری خسه به‌رده‌ستی وه‌ری نه‌گرت قبوڵی نه‌کرد، وه پێی ووت هه‌ر هیچ نه‌بێت به گوێره‌ی پێویستی خۆت لێی ببه هه‌ر قبوڵی نه‌کرد وه ووتی ده‌ی ده‌بێت هه‌ر داوای شتێك بکه‌ین ئه‌گینا وا نابێت ئه‌ویش ووتی ئه‌گه‌ر که‌سێك بنێریت بۆ به‌رده‌م مزگه‌وته‌کان بۆ به‌رگری کردن له‌و سواڵکه‌رانه‌ی که ئازاری نوێژ خوێنه‌کان ده‌ده‌ن له ڕۆژانی هه‌ینی دا.\nوه ئیمامی طه‌به‌ری هه‌رگیز جوێن و زه‌می که‌سی نه‌کردووه زۆر زمان پارێز بووه. زۆر خۆ به‌که‌م گروو به ئه‌ده‌ب بووه به‌رانبه‌ر خه‌ڵکی و قوتابیه‌کانی هه‌رگیز خۆی به گه‌وره نه‌زانیوه به‌هۆی عیلم و زانیاریه‌کانیه‌وه. وه زۆر جوامێر بووه به‌رانبه‌ر به ڕاستی وه زیره‌ك بووه به‌رانبه‌ر خراپه، گوێی له تانه‌و لۆمه‌ی خه‌ڵکی نه‌داوه. له‌سه‌ره‌تای ژیانیه‌وه شافعی مه‌زهه‌ب بووه تا دواتر خۆی بوو به موجته‌هید و خاوه‌نی مه‌زهه‌بی سه‌ربه‌خۆ به ناوبانگه به مه‌زهه‌بی الجریري به‌ڵام ئه‌م مه‌زهه‌به زۆر به‌رده‌وام نه‌بوو له‌به‌ر نه‌بوونی قوتابی له‌و بواره‌دا.\nوه ئیمام به‌ڕه‌حمه‌ت بێت خاوه‌نی ته‌فسیرێکی ناودارو نایابه‌و وه ڕێگه‌ی ته‌فسیره‌که‌ی له‌سه‌ر بنه‌ما قبوڵکراوه‌کانه‌وه سه‌رچاوه ده‌گرێت بۆ نمونه ته‌فسیری قورئان به قورئان وه دواتر به سونه‌و، ووته‌ی هاوه‌ڵان و زمانی عه‌ره‌بی و هه‌روه‌ها، وه‌ك له (ڕوونکردنه‌وه‌یه‌ك له‌سه‌ر به‌شی ته‌فسیر) ئاماژه‌مان پێ کرد.\nئه‌مه ته‌نها کورته‌یه‌ك بوو له‌سه‌ر ئه‌و ئیمامه به‌رێزه هه‌شتا ساڵ خزمه‌ت و تێکۆشان له‌پێناو ئه‌م په‌یامه پاکه‌دا ناتوانرێت له جۆره‌نوسێنێکی وادا مافی ته‌وای خۆی پێ بدات، به‌ڵام وه‌ك وتمان و دوباره‌شی ده‌که‌ینه‌وه هیوادارین ئه‌م نوسینه بمانجوڵێنێ بۆ زیاتر تێگه‌شتن له ژیانی ئه‌م ئیمامه به‌ڕیزه‌و وه ئه‌و هه‌موو که‌ڵه پیاوه‌ی که له مێژووی ئیسلامیدا هه‌ن. ئیتر به‌سه خۆ سه‌رقاڵکردن و کات کوشتن به ژیان نامه‌ی گۆرانی بێژو مومه‌سیله‌کان و یاریچیه‌کان ئه‌وانه‌ی که دوورن له‌هه‌موو پیرۆزی و به‌ها جوانه‌کانی ئیسلام با له‌بری ئه‌وانه له‌م جۆره ئیمامانه بکه‌ینه پێشه‌نگمان و چاویان لێبکه‌ین تا به ئومێدی ئه‌وه‌ی کاره‌کانمان له چوارچێوه‌ی شه‌ریعه‌ت ده‌رنه‌چێت و کاته‌کانمان به‌خێرو پاداشت به‌سه‌ر ببرێت… جا داواکارم له خوای گه‌وره یارو یاوه‌رو یارمه‌تی ده‌رمان بێت و گونجاومان بکات بۆ پاراستن و گه‌یاندنی په‌یامه پاکه‌که‌ی خۆی و بمانگه‌یه‌نێت به‌هه‌موو ئه‌و که‌ڵه پیاوانه‌ی که ژیانیان کۆتایی پێهات له خزمه‌تکردنی ئه‌م دینه‌دا امین\nتعریف الدارسین بمناهج المفسرین، دکتۆر صلاح عبدالفتاح الخالدي\nPrevious ڕەوشەن بەدرخان\nNext پردی بەردین لەشاری كەركوك ساڵی 1930\nئــه‌مــڕۆ لــه مــێژوودا


وێنه: یانه‌ى نه‌ورۆز سه‌رچنارى گۆڵباران كردوو 9 جار گۆڵه‌كه‌ى هه‌ژاند | تۆڕی هەواڵی سلێمانی\nHome›وەرزش›ناوخۆیی›وێنه: یانه‌ى نه‌ورۆز سه‌رچنارى گۆڵباران كردوو 9 جار گۆڵه‌كه‌ى هه‌ژاند\nله‌میانه‌ى دوا یاری قۆناغى یه‌كه‌مى پاڵاوتنى خولى پله‌یه‌كى یانه‌كانى عێراق كۆمه‌ڵه‌ى سلێمانى، یانه‌ى سه‌رچناری به‌رگ زه‌رد میواندارى نه‌ورۆزى كردوو لە ئەنجامدا یاریەکە 9-0 پێدۆڕاندوو بەم بردنەوەیەش یانەی نەورۆز توانى خۆى بگه‌یه‌نێته‌وه سه‌رو ریزبه‌ندى كۆمه‌ڵه‌كه‌ى.\nله‌یاریه‌كه‌دا یانه‌ى نه‌ورۆز باشتر بینران سەرەڕای له‌ده‌ستدانى چه‌ندین هێرشی ئاسان، توانی 9 جار تۆڕى گۆڵى خاوه‌ن یاریگا بهه‌ژێنێت و گه‌وره‌ترین سه‌ركه‌وتنیش له‌خوله‌كه تۆمار بكات.\nله‌ئاكامى هێرشه‌كانیدا له‌گێمى ته‌نها دوو گۆڵیان تۆمار كرد له‌خوله‌كه‌كانى 9و32 له‌لایه‌ن ئاراس مسته‌فاو دیار سابیره‌وه.\nگێمى دووه‌م به‌ئاست و ئه‌نجام جیاواز بوو كاتێك یاریزانانى نه‌ورۆز توانییان حه‌وت جاری تر تۆڕى گۆڵى سه‌رچنار له خوله‌كه‌كانى 50،53،68و78،81،84و 88دا له‌رێگه‌ى یاریزانان ئاسۆ رۆسته‌م و محه‌مه‌د خه‌لیل و عیماد ئه‌حمه‌د هەریەکەو دوو گۆڵ و ئیبراهیم محه‌مه‌دیش گۆڵێكى تۆمار كرد.\nله‌كۆتاییشدا یاریه‌كه به9گۆڵی بێ به‌رامبه‌ر له‌به‌رژه‌وه‌ندى یانه‌ىن نه‌ورۆز كۆتایی هات.\nكامه‌ران عه‌لى یاریده‌ده‌رى راهێنه‌رى نه‌ورۆز ئه‌وه‌ی خسته‌ڕوو:” سوپاس بۆ خوا توانیمان یارییه‌كى باش ئه‌نجام بده‌ین و گۆڵى زۆریش تۆماربكه‌ین، بۆیه ئه‌وه‌ى ویستمان له‌م یاریه‌دا له سه‌دا 90جێبه‌جێكرا، له‌به‌رئه‌وه ئێستا به‌شێوه‌یه‌كى زۆر باشتر ئاماده‌ین بۆ یارییه‌كانى قۆناغی داهاتوو، بۆیه ئه‌ركمان بۆ یارییه‌كانى داهاتوو زۆر قورستر ده‌بێت ئێمه‌ش ده‌مانه‌وێت به‌شێوه‌یه‌كى باشتر مامه‌ڵه له‌گه‌ڵ یارییه‌كانى داهاتوو بكه‌ین”.\nله‌لاى خۆیه‌وه ئه‌كره‌م محه‌مه‌د راهێنه‌رى یانه‌ى سه‌رچنار ئاماژه به‌وه ده‌دات:” به‌دڵنیاییه‌وه هیچ خۆشحاڵ نیم به ئه‌نجامه‌كه، هه‌رچه‌نده یانه‌كه‌مان ته‌نیا ئامانجی مانه‌وه‌یه له خوله‌كه، ئه‌گه‌ر بێت و له یاریه‌كیشدا 50 گۆڵمان له‌سه‌ر تۆمار بكرێت به‌لایانه‌وه ئاساییه، به‌ڵام من وه‌ك راهێنه‌ر دڵگرانم به‌م ئه‌نجامه، هه‌روه‌ها گواستنه‌وه‌ى یاریه‌كه‌مان بۆ یاریگاى نه‌ورۆز هۆكارێكیتری دۆڕاندنه‌كه‌مانه كه نه‌ك راهێنه‌ر، به‌ڵكو یاریزانانیش له‌لایه‌نى ده‌روونییه‌وه باش نه‌بووین و باجه‌كه‌ماندا”.\nیاریه‌كانى ئه‌م كۆمه‌ڵه‌یه به به‌شدارى پێنج یانه ئه‌نجام ده‌درێت و له‌كۆتاییشدا دوو یانه سه‌رده‌كه‌وێت بۆ قۆناغى داهاتووى پاڵاوتنه‌كه.


لە ڕێنیسانس-هومانیزمەوە ڕووەو نوێسەردەمى ئەوروپى – كولتور مه‌گه‌زین\nBy کاوە جەلال\t Last updated تەموز 8, 2018\nتێگەى هومانیزم لە لاتینییەوە وەرگیراوە و بە گشتى واتاى “هەوڵدان بۆ هومانێتى” (مرۆڤێتى) دەگەیەنێت، یان هەوڵدانە بۆ دامەزراندنێکى ئەوتۆی کۆمەڵگە بەڕێى فێرکارى و پەروەردەوە، کە لەتەک کەرامەتى مرۆڤ و ئاوەڵاکردنى ئازادیى تاکەکەسدا بگونجێت. لێ تێگەی هومانیزم لە واتایەکى تەسکدا بریتییە لە دیاریکردنى ئەو بزاوتە فیلۆلۆژى، کولتوورى و زانستییە کە لە سەدەى چواردەیەمەوە تا سەدەى شازدەیەم دەخایەنێت.\nGiorgio Vasari – Perseus and Andromeda 1570-1572\nلە ڕێنیسانسدا گەردووندیدییە جیۆسەنترییەکەی ئەڕیستۆتێلیس هەڵدەوەشێنرێتەوە، ئەویش بە ڕاگەیاندنی بێدوایەکێتیى فەزا (ڕاوم) و دابڕینی لە شتەکانی نێوی. بۆیە پێش ئەوەی بچینە نێو ئەم گۆڕانە قۆناغچێکەرەی ڕێنیسانسەوە، گەرەکە ئاوڕێک لە گەردووندیدییەکەی پلاتۆن و ئەڕیستۆتێلیس بدینەوە و بە کورتی دیارییان بکەین. لە بنەڕەتدا پلاتۆن لە دیالۆگی “تیمایۆس”دا یەکەم هەوڵی فەلسەفەیی دەدات بۆ ئەوەی تێگەی فەزا دیاری بکات. پلاتۆن لەوێدا دەبێژێت کە دوو تێگەکەی بوون و ئارایی (سەیرورە) بەس نین بۆ ڕاڤەی گەردوون، بەڵکو دەبێت ڕەگەزێکی سێیەم ڕوونبکرێتەوە کە ئارایی “لەخۆدەگرێت”، ئەویش فەزایە. کەواتە سەرجەم دۆخگۆڕییەکانی نێو جیهانی ئەزموون (ماتەری) لەنێو فەزادان. پاشان ئەڕیستۆتێلیس ئەم ڕەگەزەی سێیەم کە پلاتۆن گریمانەی دەکات، وەردەگرێت و دەیکات بە دەرچەیەک بۆ هزرینەکانی خۆی لە پرسی بزووتن، واتە بەم ڕێیەوە ڕوو لە پرسی فەزا دەکات. ئەڕیستۆتێلیس فەزا ناودەنێت کۆی سەرجەم ئەو جێیانە / شوێنانە کە شتەکان تێیاندان. لەم ڕوانگەیەوە جێ / شوێن بەشێکە لە فەزا، هەروەها سنووری جێ لەتەک جەستەی جێ-گردا / شوێن-گردا (شوێن-پڕکەرەوەدا) یەکدەگرێتەوە. جگە لەوە بزووتن هەمیشە سێ فاکتەری هەیە کە بریتین لە شوێن/جێ و بۆشایی و کات. لێ بزووتن لەنێو گەردوونێکی داخراودایە (دوایەکیدایە) و ئەڕیستۆتێلیس دابەشی دەکات بەسەر دوو کایەی سەروو و ژێر مانگدا. کایەی ژێر مانگ کایەی چوار توخمەکەی ئەرد و ئاو، هەوا و ئاگرە، لێ کایەی سەرووی مانگ کایەی پلانێتەکانە کە لەسەر تەبەقە ئەزەلییەکان چەسپێنراون و کایەکەش بە ئاسمانی ئەو ئەستێرانە کۆتایی دێت، کە ئەو دەمە ناودەنران ئەستێرە سرەوتووەکان، چونکە ئەوها بۆ چاو دەردەکەوتن و وەک ڕێنومای گەشت دادەنران. ئەمیان بریتییە لە کایەی توخمێکی پێنجەم کە ئەڕیستۆتێلیس وەک نەگۆڕ و ئەزەلی دەیبینێت و ناوی دەنێت “ئەسیر”. جگە لەوە ئەستێرە سرەوتووەکان و تەبەقی گۆئاسای ئاسمان بە خێرایی نەگۆڕی خولگەیی و نەبڕاوە بە دەوری گرێژنەی زەمیندا دەخولێنەوە. ئەمە کایەیەکی نەمرە بە پێچەوانەی کایەی ژێر مانگ کە تێیدا زەیندەوەرە بمرەکانی وەک مرۆڤ و ئاژەڵ و ڕووەک هەن، یان تێیدا چوار توخمەکەی ئەرد و ئاو، هەوا و ئاگر بۆ نێو یەکدی دەگۆڕرێن. لێ ئەڕیستۆتێلیس لەپاڵ ئەم دوو کایە ناوبراوەی دۆخگۆڕی و دۆخنەگۆڕیدا بنەمایەکی دیکەی نەشیاوی دەرککردن وەردەگرێت کە هەمیشە لەتەک خۆیدا یەکە و پاڵنەری بزووتنە. ئەڕێستۆتێلیس ئەم بنەمایەی سێیەم ناودەنێت بزوێنەری نەبزۆک و وەک فۆرمی پەتی دایدەنێت، واتا بە دیدی ئەو بەدەرە لە ماتەری و بە هیچ شێوەیەک لەنێو فەزادا نییە. ئەڕیستۆتێلیس ئەم بنەمایە وەک نەبزۆک دادەنێت، چونکە گەر ئەوها نەبێت، ئەوسا شیمانەی دۆخگۆڕیی لە خۆدەگرێت، بەمەش نابێت بە بزوێنەری یەکەم، ئەوجا هۆکار-ئەنجام، هۆکار-ئەنجام هۆکاری ئەنجام تا بێدوایەکی دەخایەنێت، واتا بەبێ خودایەک ڕەوشێک لەگۆڕێ دەبێت، کە بەتایبەتی لە ڕووی مۆرالەوە بۆ ڕەفتاری نێوجیهانییانەی مرۆڤ پڕکێشە دەبێت.\nThe Creation of Adam – Michelangelo – Italian Renaissance Art\nChristina of Sweden and Descartes in a 19th century painting\n* ئەم نووسینە سەرەتا لە گۆڤارى نۆڤین ساڵی 2009 بڵاوکراوەتەوە، لێ لەم شێوەیەی بەردەستدا پەرەی پێدراوە و سەرلەنوێ داڕێژراوەتەوە. ک.ج.\nکاوە جەلال؛ لەبارەى سێ لێچواندنەکەى پلاتۆن لە دیالۆگى…


مه‌لا به‌ختیار داوا له‌چوار لایه‌نه نارازییه‌كه ده‌كات سه‌ردانی به‌غدا بكه‌ن - ئاوێنه\n“هه‌رگیز ئێمه نه‌مانوتووه پێ له‌به‌غدا ده‌بڕین”\nمه‌لا به‌ختیار داوا له‌چوار لایه‌نه نارازییه‌كه ده‌كات سه‌ردانی به‌غدا بكه‌ن\nمه‌لا به‌ختیار، لێپرسراوی ده‌سته‌ی كارگێڕی مه‌كته‌بی سیاسی یه‌كێتی نیشتمانی كوردستان داوا له‌چوار لایه‌نه نارازییه‌كه -گۆڕان، هاوپه‌یمانی، كۆمه‌ڵ، یه‌كگرتو- ده‌كات پێش ئه‌وه‌ی بڕیاری بایكۆت بده‌ن، سه‌ردانێكی به‌غدا بكه‌ن. جه‌خت له‌وه‌ش ده‌كاته‌وه كه ئه‌وان نه‌یانوتووه پێ له‌به‌غدا ده‌بڕن.\nئاوێنە: دوای گەرانەوەی شاندی یەكێتی له‌بەغداو ئەنجامدانی زنجیرەیەك كۆبونەوە لەگەڵ لیست‌و هاوپەیمانیە جیاجیاكانی عێراق، مەلا بەختیار لەكۆنگرەیەكی رۆژنامەوانیدا مەبەستی سەردانەكەی بۆ بەغدا ئاشكراكرد.\nمەلا بەختیار له‌به‌شێكی قسه‌كانیدا داوای له‌و لایه‌نانه كرد كه به‌نیازن بایكۆتی پرۆسه‌ی سیاسی عێراق بكه‌ن‌و وتی، “داوایان لێ ده‌كه‌م پێش ئه‌وه‌ی بڕیار بده‌ن، با سه‌ردانێكی به‌غدا بكه‌ن، زۆرترین كلیلی چاره‌سه‌ر له‌به‌غداده، جوگرافیای سیاسی حوكمڕانی فراوان به‌غداده‌و كوردستان نییه”.\nلێپرسراوی ده‌سته‌ی كارگێڕی مه‌كته‌بی سیاسی یه‌كێتی وتیشی، “هه‌مو هه‌وڵێكی خۆمان ده‌ده‌ین كه كه‌مترین لایه‌ن بایكۆت بكات”.\nدوای راگه‌یاندنی ئه‌نجامی هه‌ڵبژاردنه‌كه‌ی 12ی ئایار، ئه‌و چوار حزبه یه‌كێتی‌و پارتی تۆمه‌تبار ده‌كه‌ن به‌ده‌ستكارییكردنی ده‌نگه‌كان‌و ئه‌نجامدانی ساخته‌كاریی له‌ئه‌نجامی هه‌ڵبژاردنه‌كه، وه‌ك كاردانه‌وه‌یه‌كیش ئه‌و لایه‌نانه باس له‌ئه‌گه‌ری بایكۆتكردنی پرۆسه‌ی سیاسی عێراق ده‌كه‌ن.\nسه‌باره‌ت به‌و ره‌خنانه‌ی ئاراسته‌ی حزبه‌كه‌ی ده‌كرێت به‌سه‌ردانیكردنی به‌غدا، مەلا بەختیار رایگه‌یاند، “هه‌رگیز ئێمه نه‌مانوتووه پێ له‌به‌غدا ده‌بڕین، له‌كاتی ریفراندۆمیش وتومانه كه یه‌كه‌م لایه‌ن دانوستانی له‌گه‌ڵ ده‌كه‌ین به‌غدایه”.\nله‌باره‌ی پرسی سه‌رۆك كۆماری عێراق‌و خواستی حزبه‌كه‌ی بۆ وه‌رگرتنی ئه‌و پۆسته، ناوبراو رونیكرده‌وه كه ئه‌وان تیكه تیكه گفتوگۆ ناكه‌ن له‌كوردستاندا، گفتوگۆ به‌شێوه‌ی پاكێج له‌سه‌ر هه‌مو جومگه‌كان ده‌كه‌ن له‌گه‌ڵ پارتی‌و لایه‌نه‌كانی دیكه، هه‌مو پرسه‌كان ده‌خه‌نه سه‌ر مێز، به‌گشتی هه‌وڵده‌ده‌ن هه‌مو ئه‌و جومگانه‌ی بۆچونی جیاواز له‌باره‌یانه‌وه هه‌یه رێكبكه‌ون له‌سه‌ری.\nئه‌وه‌شی وت، “ناچین له‌سه‌ر به‌غدا رێكبكه‌وین‌و كوردستان دوابخه‌ین، ناچین له‌سه‌ر سه‌رۆك كۆمار رێكبكه‌وین‌و پرسی سه‌رۆكی هه‌رێم یان سه‌رۆك وه‌زیرانی هه‌رێم یان پرسه‌كانی دیكه‌ی كوردستان هه‌ڵبگرین بۆ گفتوگۆیه‌كی دیكه، له‌سه‌ر هه‌موی هه‌وڵده‌ده‌ین به‌شێوه‌یه‌كی ئارام‌و به‌رپرسیارانه گفتوگۆ بكه‌ین”.


“دەبێت بە کۆنگرەی نەتەوەیی وەڵامی داگیرکەران بدەینەوە” – کوردی – RojNews.News\n“دەبێت بە کۆنگرەی نەتەوەیی وەڵامی داگیرکەران بدەینەوە”\n29/02/2020 - 11:01:36 pm\nیەكشەممە, 25 مار 2018 – 08:39\nهاوڵاتیان ئاماژە بە مەترسییەکانی دەوڵەتی تورک لەسەر گەلی کورد دەکەن و دەڵێن: پێویستە بە کۆنگرەی نەتەوەیی وەڵامی داگیرکەران بدەینەوە.\nژمارەیەک لە هاوڵاتیانی شارۆچکەی قەڵادزێ-ی سەر بە ئیدارەی ڕاپەڕین لەبارەی داگیرکارییەکانبی دەوڵەتی تورکەوە بۆ ڕۆژنیوز دەدوێن\nڕابەر عەلی، یەکێک لەو هاوڵاتیانەیە و وتی:”سوپای داگیرکەری تورکی فاشیست لە هەوڵی داگیرکردنی باشوری کوردستاندایە، بۆ ئەو مەبەستەش بە قوڵایی چەندنین کیلۆمەتر سنووری باشوری بەزاندووە، ئەمە جێگای قبوڵ نییە”.\nڕابەر، بە پێویستی زانی، کە گەلی کورد بە بەستنی کۆنگرەی نەتەوەیی، کۆتایی بە داگیرکارییەکانی سەر گەلەکەمان بهێنێت.\nڕەحمان حسێن، هاوڵاتییەکی دیکەیە و ڕەخنەی لە حکومەتی هەرێمی کوردستان گرت لەبارەی داگیرکارییەکانی تورکیاوە و وتی:”بەداخەوە سەرانی باشووری کوردستان لە بەری هەڵوێست دەربڕین، دەستخۆشیی لە داگیرکەران دەکەن، پێویستە خۆیان یەکلایی بکەنەوە، کە لە بەرەی داگیرکەرانن یان بەرەی گەل”.\nڕەحمان حسێن، ئاماژەی بە ئامانجی داگیرکەران کرد و وتی:”داگیرکەران ئامانجیان لەناوبردنی گەلی کوردە بێ جیاوازیی، بۆیە دەبێت یەکگرتن و بەستنی کۆنگرە ببێتە وەڵامێک بۆ داگیرکەران”.\nدەوڵەتی داگیرکەری تورک هاوکات لەگەڵ داگیرکردنی عەفرین و کۆەمەڵکوژکردنی گەلەکەی، پیلانی داگیرکردنی باشوری کوردستانی داڕشتووە و چەند ڕۆژی ڕابردوو نزیکەی ٢٠کیلۆمەتر لە جاران زیاتر هاتووەتە ناوەوە بۆ باشور، هەروەها شەوی ٢١ی ئەم مانگە بەهۆی بۆردوومانکردنی گوندەکانی سیدەکان چوار هاوڵاتی کۆمەڵکوژکرد.\nپەرلەمانتاران داوا دەکەن بە بڕیارەکەی پەرلەمان سوپای تورک دەربکرێت


فەرماندەیەکی پێشمەرگە بۆمب و تەقەمەنی و کەلوپەلی تاوانەکانی داعش دەکاتە مۆزەخانە\nسەرپەرشتیاری مۆزەخانەکە: بە دەیان جۆر مین و تەقەمەنی و کەلوپەلی بەکارهاتووی داعش نمایش کراون\nشوان به‌رزنجی 10/07/2019 - 16:52 بڵاوکراوەتەوە لە ڕاپۆرت\nلە ماوەی شەڕی چوار ساڵەی پێشمەرگەدا لەگەڵ داعش، ئەو هێزە تیرۆرستییە هەموو جۆرە چەک و بۆمب و تەقەمەنییەکی تاقی کردەوە، بۆ ئەوەی بەرەنگاریی پێشمەرگە بێتەوە، بەڵام دواجار داعش تێکشکا و هەموو ئەو کەرەستانەشیان بوونە دەستکەوتی پێشمەرگە و ئێستا کراونەتەی مۆزەخانە.\nمۆزەخانەی بۆمبە دروستکراوەکانی داعش، کە لە کۆڕێیە، لەسەر رووبەری 45 مەتر چوارگۆشە دروست کراوە، لەوێدا زیاتر لە 120 جۆر مین و تەقەمەنی و کەلوپەلی بەکارهاتووی داعش هەیە، لە هەموویاندا تەکنیکێکی شەڕ و شێوازەکانی تەقەمەنی بەکار هێندراون.\nلیوا مەحمود حوسێن کاکەیی، سەرپەرشتیاری مۆزەخانەی بۆمبە دروستکراوەکانی داعش لە کۆڕێ، بە (باس)ی راگەیاند، دوای ئەوەی بڕیاریان دا بۆمبەکانی داعش بە دیکیۆمێنت بکەین، ئەو مۆزەخانەیان کردەوە، گوتی: "لە ماوەی شەڕی چەند ساڵەی داعشدا، خەریکی پووچەڵکردنەوەی بۆمب بووین، کە چەکی سەرەکیی داعش بوو، لەگەڵ فارماندەکانی ئەندازە بڕیارمان دا بۆمب و چەک و جۆرەکانی دیکەی تەقەمەنی دیکۆمێنت بکەین، کە پاشماوەی داعش بوون، بڕیاری ئەوەشمان دا، کە هەموو ئەو کەلوپەل و کەرەستە بەکارهاتووانەی داعش کۆ بکەینەوە و نمایشیان بکەین".\nئەو گوتیشی: ”پاش کۆکردنەوەی کەلوپەلەکان لە شوێنێک داندران، تا شەڕی داعش تەواو بوو، دواتر هەندێک زانیاریمان کۆ کردەوە و لە دووتوێی 100 لاپەڕەدا بۆ سەرەوەی خۆمان بەرز کردەوە، پاش گفتوگۆکردن و پرس و راوێژ بڕیار درا، لە سەرەتای 2016 تا کۆتایی 2018 لەناو بینای کەتیبەی ئەندازەی فەرماندەی هێزەکانی پشتیوانیی یەک، بینایەک بۆ مۆزەخانەیەک، کە تایبەت بێت بە بۆمبە چێنراوە دروستکراوەکانی داعش دروست بکەین و بۆمب و تی ئێن تی و کەرەستە بەکارهاتووەکانی داعشی تێدا نمایش بکەین".\nلەو مۆزەخانەیەدا ئاشنا دەبیت بەوەی داعش بۆ دروستکردنی مین و تەقەمەنی و جۆرەکانی تی ئێن تی سوودیان لە بۆڕیی نەوت، بتڵی غاز، دەبەی پلاستیک، مەنجەڵی چێشتلێنان، بۆڕیی ئاگرکوژێنەرەوە و چەندین کەرەستەی دیکە بینیوە.\nروونیشی کردەوە، داعش پشتی بەستبوو بە چوار جۆر چەک و تەقەمەنی: "یەکەمیان چاندنی بۆمب لەسەر رێگاکان، دووەمیان بەکارهێنانی پشتێنی بۆمبڕێژکراو، سێیەمیان بەکارهێنانی ئۆتۆمبێل و زریپۆش، چوارەمیشیان بۆمبڕێژکردن".\nمەحمود کاکەیی ئاماژەی بەوەش دا، لەم قۆناغەدا تەنیا ئەندامانی هێزە ئەمنییەکان دەتوانن سەردانی مۆزەخانەکە بکەن، ئەوەیش بۆ ئەوەی زیاتر بە تەکنیکی داعش و ئەو کەرەستە و کەلوپەلانەی کە لە شەڕدا بەکاریان هێناوە، ئاشا ببن: "لەبەرئەوەی بابەتەکە سەربازییە، بۆیە بە رووی گەشتیاران و خەڵکی ئاسایی نەکراوەتەوە".\nزیاتر گوتیشی: "پلەدار و ئەفسەرانی هێزەکانی هاوپەیمانان وەکوو ئەمەریکا و ئەڵمانیا و بەریتانیا و فینلاندا و هەموو هاوپەیمانان هاتوون، سەرسام بوون بە مۆزەخانەکە و قارەمانیەتیی پێشمەرگە".\nباس لەوەش دەکات، مۆزەخانەکە بچووکە و پێویستی بە رووبەری زیاتر هەیە، بەڵام سەرەتا وەکوو هەنگاوێک پێیان باش بووە بەشێک لەو کەرەستانەی داعش، کە خۆیان پووچەڵیان کردووەنەتەوە، نمایش بکەن و هێزەکانی پێشمەرگە و ئەفسەران سوودی لێ بینن، گوتیشی: "نیازی فراوانکردنی مۆزەخانەکەمان هەیە، چاوەڕوانی دابینکردنی بودجە دەکەین بۆ ئەوەی گەورەتر بکرێت".\nمۆزەخانەی بۆمبە دروستکراوەکانی داعش، لە مانگی 4ی ئەمساڵ کراوەتەوە و پلانی گەورەکردنی مۆزەخانەکەش هەیە.\nکاکەیی، کە فەرماندەی ئەندازەی هێزەکانی پشتیوانیی یەکیشە، دەڵێت: “کەتیبەی ئەندازەییمان توانیویانە بە درێژایی 700 کیلۆمەتر لە شنگالەوە تا رۆژئاوای کەرکووک لە مین و تەقەمەنی پاک بکەنەوە، ئەوەیش هەوڵ و ماندوونێکی زۆری ویستووە و چەندین شەهید و برینداریشی لێ کەوتووەتەوە”.\nئاماژەی بەوەش دا، سەرەتا داعش بۆ دروستکردنی TNT سوودی لە بۆڕیی نەوت گواستنەوە وەرگرتووە، دواتر لە ناوچەی پیشەسازیی مووسڵ مین و تەقەمەنییەکانیان دروست کردووە، لە شێوەی کاشی، کە 5-7 کیلۆ تی ئێن تی تێدا بووە، دوای ئەوە سوودیان لە مەنجەڵی چێشتلێنان بینوە و پاش ئەویش بۆڕیی ئاگرکوژێنەرەوەیان بۆ داگرتنی تی ئێن تی بەکارهێناوە.\nئاشکراشی کرد، رێکخراوی تیرۆریستیی داعش سوودیان لە دەبەی پلاستیکی بینوە و TNT یان لەناو داناوە، چونکە پلاستیک بەرگەی ساردی و گەرمی دەگرێت و بۆ ماوەیەکی زۆریش دەمێنێتەوە، ئەمە بێ لە دروستکردنی مینی دژە تانک.\nئەو فەرماندەیە دەڵێت: “داعش زۆر تەکنیکی بەکار هێناوە، ئامانجیشی ئەوە بووە کەتیبەکانی ئەندازە تووش بکات، چونکە ئەگەر ئەندازە مین و تەقینەوەکان پووچەڵ نەکاتەوە، هیچ هیزێک ناتوانێت پێشڕەویی بکات”.\nجەختیشی کردەوە، ئەو یەکانەی ئەندازە، کە لە درێژایی ئەو 700 کلیۆمەترە کاریان دەکرد، شەو و رۆژ زانیارییان ئاڵوگۆڕ دەکرد و هەر شتێکی نامۆیان ببینایە، یەکتریان لێ ئاگادار دەکردەوە.\nئەو لەمیانەی قسەکانیدا روونی کردەوە، لە سەرەتای شەڕی تیرۆردا زانیارییەکی ئەوتۆیان لەسەر تەکنیکی داعش نەبووە، هەروەها کەرەستە و کەلوپەلی پێویستیان بۆ ئەنجامدانی کارەکەیان لە بەردەست نەبووە: "هەر ئەوەیش بووە هۆی شەهیدبوون و برینداربوونی چەند ئەفسەر و پێشمەرگەیەکی قارەمان، بەڵام دواتر و پاش پەیوەندییان لەگەڵ هێزەکانی هاوپەیمانان و مەشق و راهێنان، شارەزاییەکی باشیان لەسەر تەقینەوەکان پەیدا کرد، ئێستا ئەگەر هەر رووداوێک روو بدات، هیچ مەترسییەک لەسەر تیمەکانمان نییە و دەتوانین بە زووترین کات چارەسەری بکەین".


سیناریۆکانی تورکیا بۆ دوای شکستی ئۆپه‌راسیۆنی گارە - تۆڕی میدیایی خەڵک\nبەهەموو پێوەرێکی سەربازی بێت سوپای تورکیا لەئۆپڕاسیۆنی سەر چیای گارە شکستیهێناوە، بەکوشتدانی گەورە ئەفسەری سوپا لەچوارچێوەی ئەو ئۆپراسیۆنە پاشەکشێی سوپا لەو ناوچەیە نیشانەی ئەو شکستە سەربازیەن.\nبەڵام دیوی مەترسیەکە لەدیوی شاراوەی پلانی تورکیا لەئۆپراسیۆنی چیای گارە هێشتا ماوە بەتایبەت لەسینارایۆی سوپای تورکیا لەکووشتنی دیلەکانی خۆی کە لەساڵانێکە لەزیندانی پەکەکەن لەو ناوچەیە.\nتورکیا بەر لەئۆپراسیۆنەکە لەزاری سەرۆک کۆمار رایگەیاندبوو، لەو چەند رۆژە مژدەیەک ڕادەگەیەنێت، هەروەها کەسێکی شارەزا لەئۆپراسیۆنە سەربازیەکە نووسیبووی:\n(سوپای تورکیا لەو ئۆپراسیۆنە سنوردارەی کە ژمارەیەکی کەم لە پۆلیسی مەشقپیکراوە بەشداری تێداکردووە فەرماندەیەکی پەکەکەیان بە ئامانج گرتووە)\nئەو زانیارەیە زۆر نزیکە لە راستیەوە، چونکە لەگەڵ موژدەکەی ئەردۆغان و ئەو کاردانەوەی کە دوای شکستی ئۆپراسیۆنەکە یەک دەگرێتەوە.\nدوای ڕاگەیاندنی کۆتایی ئۆپراسیۆنەکە لە لایەن خەلوسی ئاکار، وەزیری بەرگری تورکیا کە خۆی ڕاستەوخۆ لە شاری شرناخی باکووری کوردستان لەگەڵ گەورە ژەنەڕاڵەکانی سوپا چاودێری ئۆپڕاسیۆنەکەی چیای گارەیان دەکرد، سلێمان سۆیلۆ، وەزیری ناوخۆی تورکیا دەڵێت ( ئەگەر موراد قەرەیەلان دەستگیر بکەین پارچە پارچەی دەکەین).\nئێستا کە سوپای تورکیا لەو ئۆپڕاسیۆنەدا بە سەرشۆڕی لە چیای گارە کشاوەتەوە، پێسبینی دەکرێت سوپا دۆڕاوەکە و سیاسیە شکستخواردووەکان کاردانەوەی خرابیان هەبێت، پێشبینی دەکرێت کە کاردانەوەکان لەسەر دوو ئاستی جیا دەبێت، لە ئاستی ناوخۆیی و دەرەوە.\nلەسەر ئاستی دەرەوەش تورکیا لە چەند رۆژی ئایندەدا پرسی سیناریۆی کووشتنی دیلەکان بە رای گشتی جیهانی دەفرۆشێتەوە، و زۆریش مەبەستیەتی تورکیا وەک قوربانی نیشانی تەواوی جیهان بدات، لە یەکەمین کاردانەوەش بەرامبەر ئەو سیناریۆیەی دەوڵەتی تورکیادا، وەزارەتی دەرەوەی ئەمەریکا دەڵێت ئەگەر ساخ بووەوە کە پەکەکە دەستی هەیە کووشتنی دیلەکان ئەوا ئیدانەی دەکەین.\nئه‌رشیفه‌کان مانگێک دیاری بکه شوبات 2021 (1560) كانونی دووه‌م 2021 (906) كانونی یه‌كه‌م 2020 (62)


وەزارەتی پەروەردە: قوتابخانە دوورە دەستەکان لە ناو پۆلەکانیان دەخوێنن - پرس میدیا\nHome Unlabelled وەزارەتی پەروەردە: قوتابخانە دوورە دەستەکان لە ناو پۆلەکانیان دەخوێنن\nوەزارەتی پەروەردە: قوتابخانە دوورە دەستەکان لە ناو پۆلەکانیان دەخوێنن\nپرس میدیا 10/09/2020 04:27:00 pm\nوەزارەتی پەروەردەی حکوومەتی هەرێم رایگەیاند لە رۆژی شەممەوە دەوامی خوێندن لە قوتابخانەکان دەستپێدەکات و قوتابخانە دوورە دەستەکان لە ناو پۆلەکانیان دەخوێنن.\nدەقی راگەیەندراوەکەی وەزارەتی پەروەردە\nراگەیەندراوێک لە وەزارەتی پەروەردەوە:\nرۆژی شەممە، ڕێکەوتی 10ی 10ی 2020، دەستپێکی دەوامی فەرمییە بۆ قوتابیانی قۆناغی یەکەم و دووەمی بنەڕەتی، لەناو پۆل، هەروەها دەستپێکی خوێندنی ئەلیکترۆنییە بۆ قۆناغی سێیەمی بنەڕەتی تا یازدەی ئامادەیی ، دەستخۆشیی و سوپاسمان هەیە بۆ ڕۆڵی مەزنی مامۆستایان ، جەخت دەکەینەوە لە:\n1- قۆناغی 1 و 2ی بنەڕەتی لەگشت قوتابخانە بنەرەتیەکانی حکومی و ناحکومی لەناو پۆل بەڕێنمایی خۆپارێزیی و بەستنی ماسک و دووری دیاریکراوی نێوان قوتابیان دەوام دەستپێدەکەن.\n2- لەو قوتابخانانەی کە لەگوندەکانن و هێڵی ئەنتەرنێت وەک پێویست نییە و ژمارەی قوتابیان زۆر نییە ، کە بەڕێوبەرایەتی گشتیی پەروەردەی پارێزگاکان وئیدارەکان دیارییان کردوون ، بە ڕێنماییەکانی خۆپارێزیی و ماسک و دووری دیاریکراوی نێوان قوتابیان ، لە گشت ئاستەکان وقۆناغەکان دەوامی ئاسایی لە ناو پۆل دەستپێدەکەن.\n3- قۆناغی سێیەمی بنەرەتی تا یازدەی ئامادەیی ، بە شێوازی خوێندنی ئەلیکترۆنی دەست بە خوێندن دەکەن لەڕێگای پلاتفۆرمی قوتابخانەی ئەلیکترۆنی: www.ewane.krd\nقوتابیان ئەو کۆدی بەکارهێنەر و وشەی نهێنی یەی کە لە قوتابخانە وەریانگرتووە یان پێیان دەدرێت بەکاری دەهێنن بۆ بینینی وانەکانیان، لە هەمان کاتدا قوتابیانی ئەم قۆناغانە بە سێ رێگا دەتوانن لە پەیوەندی بن لەگەڵ قوتابخانە و مامۆستایانیان:\nیەکەم: کارگێری قوتابخانە خشتەیەک دادەنێن بۆ قوتابیانی ئەو قۆناخانە ( 3 تا 11) دیداری قوتابخانەیان هەبێت و بە گرووپی (5 تا 6) قوتابی بە ڕێنماییەکانی خۆپارێزییەوە، لە قوتابخانە مامۆستای بابەت بەدواداچوون دەکات بۆ بەکارهێنانی قوتابخانەی ئەلیکترۆنی و شرۆڤە کردنی هەر وانەیەک کە قوتابیان پێویستیان بێت لەبابەتەکانیان و پاڵپشتی زانستیان.\nدووەم: لەناو پلاتفۆرمی قوتابخانەی ئەلیکترۆنی مامۆستا و قوتابی دەتوانن لە پەیوەندی بن.\nسێیەم: مامۆستایان و قوتابیان دەتوانن لە رێگای هەر بەرنامەیەکی دیکەی پەیوەندیکردن (گرووپەکانی ڤایبەر ـ واتس ئاپ ـ تێلیگرام) یان هەر بەرنامەیەکی دیکە لە پەیوەندی بن. کەناڵی ئاسمانی پەروەردەیی بە بەردەوامی وانەکانی قۆناغی 3ی بنەڕەتیی تا 11ی ئامادەیی پەخش دەکات.\n4- قوتابخانە نێودەوڵەتییە ناحکومییەکان، بۆ ئەو بابەتانەی پێویستیان بە ئامادەسازی و ئەنجامدانی تاقیکردنەوەی نێودەوڵەتییە دەتوانن بە شێوازی ئامادەبوونی ناو پۆل تەنها بۆ ئەو قۆناغانە کاربکەن.\n5ـ قوتابخانە ناحکومییە لوکاڵیەکان هەمان رێنمایی قوتابخانە حکومییەکانیان بەسەردا جێبەجێ دەبێت.\n6ـ قوتابیان و خوێندکارانی قۆناغی 10ی ئامادەیی، پاش دیاریکردن و هەڵبژاردنی بەشەکانی (زانستی ـ وێژەیی ـ پیشەیی) دەست بە خوێندنی ئەلیکترۆنی دەکەن، ئەمەش لە ماوەی هەفتەی یەکەم پێویستە لە قوتابخانەکان یەکلایی بکرێتەوە کە قوتابی چ بەشێکی هەڵبژاردووە.\n7ـ سەرپەرشتیاران رۆڵی سەرەکی و گرنگ دەبینن لە بەدواداچوون لە جێبەجێکردنی ئەو شێوازەی بۆ خوێندنی ناو پۆل و دیداری مامۆستایان لە گەڵ گروەپی (5 تا 6) قوتابی هەیە.\n8ـ وەزارەتی پەروەردە جەخت دەکاتەوە لەوەی کە ئەو شێوازی دەوامکردنە و پشتبەستن بە خوێندنی ئەلیکترۆنی لەم قۆناغەدا بۆ سەلامەتی مامۆستایان و قوتابیان و رودانی کەمترین بەریەککەوتن و نزیک بوونەوەیە ، لەگەڵ باشتر بوونی ڕەوشی تەندروستی بە هەماهەنگی لەگەڵ لیژنەی جێبەجێکاری روبەروبوونەوەی ڤایرۆسی کۆرۆنا بریاری نوێ دەدرێت بەگوێرەی هەڵسەنگاندنی وەزارەتی تەندروستی.\n9ی 10ی 2020\nBy پرس میدیا at 10/09/2020 04:27:00 pm


كوردستان به عه‌مه‌ل، نه‌ك ئه‌مه‌ل، ده‌بێته ده‌وڵه‌ت 6/01/2008 | Dlawer's point\nHome » حكومه‌تی كوردستان » كوردستان به عه‌مه‌ل، نه‌ك ئه‌مه‌ل، ده‌بێته ده‌وڵه‌ت 6/01/2008\nكوردستان به عه‌مه‌ل، نه‌ك ئه‌مه‌ل، ده‌بێته ده‌وڵه‌ت 6/01/2008\nWed, 03/12/2008 - 20:58 — admin\nكوردستان به عه‌مه‌ل، نه‌ك ئه‌مه‌ل، ده‌بێته ده‌وڵه‌ت\nچاكسازی و وڵاتسازی چاوه‌ڕێی بڕياری بوێرانه‌ی سه‌ركرده‌كانه\nپی دی ئێف فايلی ئه‌و وتاره له هاوپپچدايه له خواره‌وه\nله خه‌ون دا بێ يان واقيع، هاوڵاتی كورد هه‌رده‌م ده‌پرسێ ئايا كوردستان ده‌بێته ده‌وڵه‌ت؟ ئه‌گه‌ر زه‌مينه‌ی ده‌وروبه‌ر و ناوماڵی كورد و سياسه‌تی حيزبه‌كان و ڕه‌فتاری سه‌ركرده‌كان ڕه‌چاو بكه‌ی بكه‌ی، وه‌ڵامه‌كه حه‌تمه‌ن نه‌خێره. به‌ڵام هه‌موو ئه‌و فاكته‌رانه قابيلی گۆڕانن. ئه‌گه‌ر سه‌ركرده‌كان مه‌به‌ستيان بێ، ده‌توانن به بڕياری بوێرانه و هه‌ڵوێستی سه‌ركردانه، زه‌مينه بۆ ده‌وڵه‌تی كوردی خۆش بكه‌ن.\nله هه‌ڵبژاردنه‌كه‌ی ساڵی ١۹۹٢ كوردی باشوور يه‌كه‌م به‌ردی بناغه‌ی ده‌وڵه‌تسازی دامه‌زراند، و ئه‌گه‌ر براكوژی ١۹۹٤-١۹۹٨ و له‌ت بوونی ئيداره نه‌بوايه، بناغه‌كه تا ڕۆژی ڕوخانی سه‌ددام پته‌وتريش ده‌بوو. سێ ساڵ له دوای ڕوخانی سه‌ددام، و به هۆی فشاره‌كانی ده‌ره‌كی و ناوه‌كی، پڕۆسه‌ی يه‌ك گرتنه‌وه‌ی ئيداره‌ی كوردستان ده‌ستی پێ كرده‌وه، و هيوای كوردی تازه كرده‌وه. باری شله‌ژاوی به‌غدا و پڕۆسه‌ی هه‌ڵبژاردنه‌كانی عيراقی و سياسه‌تی نوێی ئيداره‌ی ئه‌مه‌ريكی و داسه‌پانی فيدراليزمی نيمچه سه‌ربه‌خۆی هه‌رێم له ده‌ستووری عيراقی دا، ديسانه‌وه كوردی له ده‌وڵه‌تسازی نزيك كرده‌وه. خۆ به‌رپا بوونی شه‌ڕی براكوژی عه‌ره‌ب و هه‌ڵته‌كانی بنه‌ما سياسی و ئابووری و كۆمه‌ڵايه‌تيه‌كانيان، فرسه‌تی زێڕين بوون. ده‌بوايه كوردستان بكرێته ده‌روازه سه‌ره‌كيه‌كه‌ی ئابووری عيراق، و به هۆيه‌وه ژێرخان و سه‌رخانی هه‌رێم دابمه‌زرێ. به‌ڵام ئه‌وه نه‌قه‌وما، و عيراقيش خه‌ريكه دێته‌وه سه‌ر ڕوشدی خۆی و پێويستی به كوردستان نامێنێ.\nفاكته‌ری ده‌ره‌كی و ناوه‌كی\nئه‌مه‌ريكا له‌سه‌ره‌تاوه، بۆ پاراستنی به‌رژه‌وه‌نديه ستراتيژيه‌كانی، ته‌ئكيدی له سه‌ر پاراستنی يه‌كێتی خاكی عيراق كردوه، ئاماده‌ش نابێ به‌رژه‌وه‌ندیه سه‌ره‌كی و درێژخايه‌نه‌كانی بكاته قوربانی خه‌ونی كورده "هاوپه‌يمانه‌كانی". بۆيه، ئه‌گه‌ر سه‌ركرده‌كانی كورد چاوه‌ڕێن زروفی سياسی نێوده‌وڵه‌تی و ستراتيژيه‌تی ئه‌مه‌ريكی فرسه‌تی به‌ده‌وڵه‌ت بوون به‌و زوانه بۆ كورد بخوڵقێنێ، ئه‌وا بيركردنه‌وه‌يان له واقيع دووره. هيچ كام له ئه‌مه‌ريكا و يه‌كێتی ئه‌وروپا و ڕوسيا و چين و وڵاتانی تر ئاماده نين له ئاينده‌يه‌كی نزيكدا ده‌ست له نه‌خشه‌ی ڕۆژهه‌ڵاتی ناوه‌ڕاست بده‌ن و باجی پارچه كردنی عيراق ته‌حه‌مول بكه‌ن. وڵاته دراوسێكانی كورديش به‌و ڕاده‌يه لاواز نه‌بوونه هه‌تاوه‌كو ڕێگه‌ی سه‌رهه‌ڵدانی ده‌وڵه‌تی كوردی بده‌ن. دياره، له مه‌ودای نزيكدا، فاكته‌ری ده‌ره‌كی ڕێگه به كورد نادا ببێته ده‌وڵه‌ت.\nله مه‌ودای دووردا، چانسی ڕه‌خسانی بارودۆخی نێوده‌وڵه‌تی هه‌رده‌م له هاتوچۆ دا ده‌بێ، وه ئه‌گه‌ر كورد ئاماده‌بێ ده‌توانێ بيانقۆزێته‌وه. به‌ڵام ئه‌و فاكته‌ره ده‌ره‌كيانه قه‌ت به‌شی ئه‌وه ناكه‌ن كه‌وا كورد به هۆيانه‌وه باز به سه‌ر خه‌نده‌قه ڕێگره‌كاندا بدات، مه‌گه‌ر به موعجيزه. له جياتی چاوه‌ڕێكردنی موعجيزه، كورد پێويستی به ئاماده‌باشی ناوه‌كی و به‌هێز كردنی فاكته‌ری زاتی و به‌رز كردنه‌وه‌ی ئاستی توانای سه‌ربه‌خۆ بوونی گه‌ره‌كه، تا پڕ بداته يه‌كه‌م فرسه‌تی ئاينده. واته، ئه‌گه‌ر كورد خۆی شت نه‌بی كه‌س نايكاته شت. به داخه‌وه، هه‌تا ئيمڕۆش، چه‌ندين سه‌ركرده‌ی سياسی تێگه‌يشتوو هه‌ن، كه له ڕه‌فتاردا وه‌ك تابيعی زلهێز وان و له‌جياتی زلهێز بير ده‌كه‌نه‌وه، و واده‌زانن ئه‌گه‌ر دۆستايه‌تی كورد بۆ ئه‌مه‌ريكا به مه‌رج بێ، ئه‌وا خۆيان و حيزبه‌كانيان زه‌ره‌ر ده‌كه‌ن. يان ئه‌گه‌ر كورد ڕه‌خنه له ئه‌مه‌ريكا بگرێ و فشاری بخاته سه‌ر و جارجار لێی زوير ببێ، ئه‌وا بۆ كورد خراپه. ئه‌و جۆره بيركردنه‌وه‌يه نه‌ك ته‌نيا هه‌ڵه و زه‌ره‌رمه‌نده، به‌ڵكو ئه‌مه‌ريكيه‌كانيش چاوه‌ڕێی ئه‌و ڕاده ته‌به‌عيه‌ته له هاوپه‌يمانه‌كانيان ناكه‌ن و بگره ڕێزيشی لێ ناگرن. بۆيه بۆ كورد ناشێ كه له ئه‌مه‌ريكيه‌كان ئه‌مه‌ريكيتر بێ.\nپرسيار و وه‌ڵام\nبۆ دامه‌زرانی بنه‌مای ده‌وڵه‌ت، كوردستان پێويستی به دامه‌زرانی ژێرخان و سه‌رخان، و په‌يدا كردنی متمانه‌ی ميلله‌ته‌كه‌يه‌تی. پرسياره گرنگه‌كان لێره‌دا ئه‌وانه‌ن:\nئايا ماڵی كورد خه‌ريكه بايی ئه‌وه‌نده ته‌رتيب ببێ كه‌وا له مه‌ودای دووردا بتوانێ توانای خۆبه‌ده‌وڵه‌ت كردن په‌يدا بكات؟ وه‌ڵامه‌كه‌ی: نه‌خێر.\nئايا سه‌ركرده‌كانی كورد ده‌ستيان به پڕۆسه‌ی ته‌رتيبی ماڵ كردوه هه‌تا به‌و ئاواته بگه‌ن؟ وه‌ڵامه‌كه‌ی نه‌خێر، ئه‌وه‌ی كراوه بريتی بووه له به‌رێوه بردنی ماڵ (ته‌سريفی ئه‌عمال).\nئايا بڕيارێكی پێكه‌وه‌يی گشت ده‌سه‌ڵاتداران سه‌ری هه‌ڵداوه بۆ ئه‌وه‌ی پڕۆسه‌كه ده‌ست پێ بكه‌ن؟ وه‌ڵامه‌كه‌ی نه‌خێر، هه‌تا ئيمڕۆ سه‌رچاوه‌ی بڕيار له هه‌رێمدا هه‌مه چه‌قه و خه‌ريكی ململانێی به‌رژه‌وه‌ندی و نفوزه.\nدياره جێگه‌ی سه‌ر سوڕمان نيه كه‌وا له‌و شازده ساڵ و نيوه‌ی ڕابوردوودا، له جياتی هه‌نگاونان به‌ره‌و پێشه‌وه، ده‌سه‌ڵاتدارانی كوردی هه‌نگاويان هه‌ر به‌ره‌و دواوه بووه و فرسه‌تی مێژووييان له ده‌ست داوه. ئه‌و بڕه پێشكه‌وتنه‌يش كه شانازی پێوه ده‌كه‌ن، زياتر به‌رهه‌می هه‌ڵه‌كانی سه‌ددام وئێران و توركيا و عه‌ره‌بی توندڕه‌وی سوننه و شيعه‌يه، و به‌رهه‌می يه‌ك گرتنه‌وه‌ی سياسه‌تی ئه‌مه‌ريكی و ڕێڕه‌وی بزوتنه‌وه‌ی كورديه.\nبودجه و به فيڕۆدانی سامان\nله ساڵی ٢٠٠٧دا، بودجه‌ی عيراق نزيكه‌ی ۳٤ مليار (بليۆن) دۆلار بوو، و به‌شی هه‌رێمی كوردستانيش له‌وه‌دا له پێنج مليار و نيو تێپه‌ڕيبوو، ئه‌وه‌ش بێجگه له داهاتی گومرگ و باجی هه‌رێم كه به‌هاكه‌یان ئاشكرا نه‌كراوه. ڕه‌نگه بودجه‌ی هه‌رێم له ساڵی پاردا خۆی له شه‌ش تا حه‌فت مليار دۆلار دابێ. بودجه‌ی ساڵی ٢٠٠٦يش پێنج مليۆن و هه‌شت سه‌د هه‌زار دۆلار بوو. پێشبينيه عيراقيه‌كان وای ده‌گه‌يه‌نن كه‌وا بودجه‌ی عيراق بۆ ساڵی ٢٠٠٨ به لانی كه‌مه‌وه ده‌گاته په‌نجا مليار دۆلار. (به‌يان جه‌بر)ی وه‌زيری دارايی عيراق باس له بودجه‌ی ٤٢ مليار دۆلاری كردوه به‌و حيسابه‌ی كه به‌رميلی نه‌وت به په‌نجا دۆلار بفرۆشرێت، له كاتێكدا له بازاڕدا خۆی له سه‌د دۆلار داوه. ئه‌وه‌ش جگه له داهاتی باج و گومرگ. بۆيه‌ش، داهاتی هه‌رێم بۆ ساڵی ٢٠٠٨ خۆی به لانی كه‌مه‌وه له هه‌شت مليار و نيو دۆلار (له بودجه‌ی ئوردون زياتر) ده‌دات.\nحكومه‌تی هه‌رێم به‌شه بودجه‌ی عيراقی له دره‌نگی هاوينی پارساڵدا پێ گه‌يشت. هه‌روه‌ك عاده‌تی دوو ئيداره‌يی، به به‌بێ ده‌نگی و بێ شه‌فافيه‌ت، پارتی و يه‌كێتی بودجه‌كه‌يان دابه‌ش كرد و له مووچه‌ی فه‌رمانبه‌ران به‌ولاوه، ئه‌و پاره‌يان له ڕێگه‌ی حكومه‌ته‌وه سه‌رف نه‌كرد. به‌وه، ته‌واوی پڕۆژه حكومه‌تيه‌كان وه‌ستێنران و كوردستان تووشی نيمچه شه‌له‌لێك هێنرا. به گوێره‌ی قسه‌ی هه‌ندێ له سه‌ركرده‌كان، ده‌سه‌ڵاتدارانی پارتی و يه‌كێتی له‌سه‌ر ئه‌وه ڕێكه‌وتون كه‌وا بودجه‌ی ٢٠٠٨يش به هه‌مان شێوه‌ی پاره‌كه ئه‌نجام بده‌ن. ئه‌وه‌يش پڕ مه‌ترسیه، چونكه به فيڕۆدانی هه‌ر دانه دۆلارێك دامه‌زرانی بنه‌مای ده‌وڵه‌ت بۆ چركه‌يه‌كی تر دوا ده‌خات. دامه‌زراندنی بناغه‌ی ده‌وڵه‌ت و دابين كردنی مافه بنه‌ڕه‌تيه‌كانی مرۆڤی كورد، و به‌رز كردنه‌وه‌ی ئاستی پڕۆفێشنالی كاديری پيشه‌يی، پێويستی به هه‌موو ئيمكانياتێك هه‌يه كه هه‌رچی زووتر سه‌رف كرێ ماڵی كورد خێراتر ته‌رتيب ده‌بێ. هه‌موو وه‌زاره‌ته‌كان پێويستیان به بودجه‌ی سه‌خی هه‌يه بۆ تازه‌كردنه‌وه‌ی سيسته‌م و به‌گه‌ڕ خستنی پلانه ستراتيژيه‌كان. بێ گومان بودجه‌ی هه‌رێم به‌شی دروستكردنی ژێرخانی وڵات ناكات، به‌ڵام به‌شی پته‌وكردنی ئيداره و كۆنتڕۆڵكردنی گه‌نده‌ڵيی، و ئه‌نجامدانی پڕۆژه بچوكه‌كان و هاندانی ستراتيژيه‌كان ده‌كات. به‌وانه‌ش، پاره‌دارانی دونيا متمانه په‌يدا ده‌كه‌ن و به خۆيان و ئه‌زمون و سه‌رمايه له‌بن نه‌هاتوه‌كانيان ڕوو له هه‌رێم ده‌كه‌ن.\nمه‌سره‌فی هه‌رێم و نه‌زيفی دارايی\nنه‌زيفی مووچه‌خۆری سێبه‌ر: سه‌ركرده‌كانی هه‌رێم وايان له خه‌ڵك گه‌ياندوه كه‌وا سه‌دی حه‌فتاو پێنجی بودجه‌ی هه‌رێم له موچه‌ی فه‌رمانبه‌ران سه‌رف ده‌كرێ. به‌ڵام پێ ناچی ئه‌و كۆنه ئاماره بۆ ئێستا ڕاست بێ، وه ديار نيه كه ئه‌و مووچه‌خۆرانه له كوێن. به بێی ئاشكرا كردنی حيساباتی هه‌رێم و به‌ڵگه‌ی بڕوا پێكراو، ئه‌و سه‌رگوزه‌شته‌يه چيتر جێگه‌ی متمانه نيه. له ساڵی ٢٠٠٦دا، به‌ر له يه‌ك گرتنه‌وه‌ی دوو ئيداره‌ی هه‌رێم، هه‌ريه‌كه له پارتی و يه‌كێتی به په‌له و به‌بێ هه‌ق و حيساب خه‌لكێكی زۆريان په‌ستيه ناو دائيره‌كان و به مووچه‌خۆر دايانمه‌زراندن و ئافه‌تێكی ئابووری مه‌زنيان بۆ كوردستان هێنايه كايه‌وه. بازاڕی به‌رهه‌مهێنانی كشتوكاڵی و پيشه‌سازی و سيسته‌می خزمه‌تگوزاریان له‌بن ده‌رهێنا.\nنه‌زيفی حيزبی مشه‌خۆر و دۆشينی حكومه‌ت: هه‌ريه‌كه له پارتی و يه‌كێتی زياتر له په‌نجا لق و مه‌ڵبه‌ند و بنكه‌ی ڕێكخراوه‌يی مه‌ده‌نیان هه‌يه، كه هه‌ريه‌ك له‌وانه له مليۆنێكه‌وه هه‌تا ده مليۆن دۆلار مه‌سره‌فی مانگانه‌يه‌تی. ئه‌وه‌ش بێجگه له مووچه‌ی حيزبه بچوكه‌كانيش، كه به‌های ساڵانه‌ی ديسانه‌وه به ده‌يان مليۆنه. واته ساڵانه زياتر له مليارێك دۆلار له هه‌يكه‌لی حيزبی و ڕازی كردنی لايه‌نگير و مه‌سه‌له‌ی وه‌لائكڕين و فرۆشتن سه‌رف ده‌كه‌ن. ئه‌و پاره‌يه، وه‌ك مووچه‌ی مووچه‌خۆری مشه‌خۆر، هيچ بۆشاييه‌كی ئابوری ئه‌وتۆ پڕ ناكاته‌وه، به‌ڵكو له جياتيان نه‌زيفێكی به‌رده‌وامه له شاخوێنبه‌ری هه‌رێم. بێجگه له‌وانه، ده‌نگۆی ئه‌وه هه‌يه كه‌وا كۆمپانيای حيزبی (وه‌يان تايبه‌ت به سه‌ركرده‌كان) هه‌ن كه‌وا به بودجه‌ی هه‌رێم پشت ئه‌ستوورن و له كاتی مه‌زادی ته‌نده‌ر وه‌يان له ته‌نگانه‌دا، پاره به بێ حيساب و به بێ منه‌تی له خه‌زێنه‌ی هه‌رێم ده‌رده‌هێنن.\nنه‌زيفی كشتوكاڵ: سياسه‌تی ئيهمال كردنی به‌رهه‌مهێنانی كشتوكاڵ هه‌رێمی كردۆته بنده‌سته‌ی ده‌وڵه‌ته درواسێكان. كوردستان خاكی به پيته و توانای به‌رهه‌مهێنانی پێداويستی خۆی له سه‌وزه و ميوه و دانه‌وێڵه هه‌يه. كه چی به هۆی مووچه‌ی بێ به‌رامبه‌ر، ته‌واوی جوتيار و خاوه‌ن زه‌ويه‌كان ئيمڕۆ وازيان له به‌رهه‌مهێنان هێناوه. هاوكات سه‌وزه و ميوه و دانه‌وێڵه‌ی هه‌رێم، به قيمه‌تی زياتر له مليارێك دۆلار له وڵاته دراوسێكانه‌وه به نرخی هه‌رزان ده‌هێنرێنه كوردستان، حكومه‌تیش پاره‌ی هاندانی كشتوكالی ده‌داته بازرگانه‌كان، كه به خستنه‌به‌ری ده‌كاته هاندانی كشتوكاڵی وڵاته بێگانه‌كان. ئێستا خستنه بازاری به‌رهه‌می خۆماڵيی له هی هاورده‌كان زۆر گرانتر د‌ه‌وه‌ستێ. به‌وه، خه‌ريكه ئه‌زموونی پيشه‌سازی كشتوكاڵی و ئاژه‌ڵيی، و پلانی ووروژاندنه‌وه‌ی ئابوری و ژيانی لادێ، و گه‌شه پێدانی ژێرخانی لادێ، و كه‌م كردنه‌وه‌ی قورسايی له‌سه‌ر شاره‌كان ده‌بنه قوربانی ئه‌و ئه‌و نه‌زيفه داراييه‌ی هه‌رێم.\nگه‌نده‌ڵيی و فه‌شه‌لی ئيستيسماری ده‌ره‌كی\nسه‌ره‌ڕای په‌يدابوونی پاره و فرسه‌تی بيزنيس و ده‌وڵه‌مه‌ند بوونی حيزبه ده‌سه‌ڵاتداره‌كان و ده‌وڵه‌مه‌ندبوونی له‌ناكاوی ژماره‌يه‌كی زۆر له خه‌ڵكانی ده‌وروپشتی ده‌سه‌لات، هێشتا جێ په‌نجه‌ی كه‌رتی تايبه‌تی كوردی ديار نيه. كۆمپانيا خۆماڵيه‌كان ئيمكانياتی دارايی ئه‌وه‌يان هه‌يه كه‌وا پڕۆژه‌ی مه‌زنی وه‌ك كاره‌با و ژێرخانی ڕێگاوبان ئه‌نجام بده‌ن، به‌ڵام تا ئێستا پڕۆژه‌ی مه‌زنيان به سه‌ركه‌وتوويی ئه‌نجام نه‌داوه، ئه‌وانی تريشيان به دره‌نگی و به كه‌موكوڕيه‌وه ئه‌نجام داوه. له جياتی به‌كارهێنانی شێوازی ئابووری مۆدێرن، ئه‌وانه ئيداره‌ی ته‌نده‌ر و پڕۆژه‌كانيان به عه‌قليه‌تی گومرگبازی ئه‌نجام ده‌ده‌ن. چاويان له قازانجی خێرا و ده‌ستكه‌وتنی كۆميشنه، و هه‌وڵ ده‌ده‌ن به مشه‌خۆری ببنه شه‌ريكی كۆمپانيا ده‌ره‌كيه‌كان، كه ئه‌وه‌يش له بنه‌ڕه‌ته‌وه مه‌رفوزه له لايه‌ن كۆمپانيا زله نێوده‌وڵه‌تيه‌كانه‌وه.\nتا ئێستا حكومه‌تی كوردستانيش پاره‌يه‌كی ئه‌وتۆی له ڕێگاوبان و بازرگانی و كشتوكاڵ و سه‌روه‌تی ئاژه‌ڵيی و بواری خزمه‌تگوزاری و سيسته‌می پۆسته و ته‌ندروستی و په‌روه‌رده سه‌رف نه‌كردوه. له‌سه‌ر كاغه‌ز، پلان زۆره و پڕۆژه‌ی جيا جيا تاوتوێ كراو‌ه، به‌ڵام هه‌مووی چاوه‌ڕێی پاره‌ی كه‌رتی تايبه‌ت و بانكی ده‌ولی و ته‌به‌روعی وڵاته ئابووريه پاره‌ده‌ره‌كانه. دياره كه ئه‌و بڕه داهاته‌ی له كوردستاندايه، به‌شی دروست كردنی ژێرخان و سه‌رخان ناكات، بۆيه پێويستی به ڕاكێشانی سه‌دان ملياری پاره‌ی ده‌ره‌كی و ئه‌زموونی بيناكردن و پسپۆڕانی جيهانیه. له دوبه‌ی، ته‌نيا له يه‌ك ساڵی پاردا، زياتر له دووسه‌دو په‌نجا مليار دۆلاری بێگانه به نوێيی ڕوویان له شاره كرد. واته له ده ساڵی ڕابوردوودا، به هه‌زاران مليار دۆلار چۆته ناو ژێرخان و سه‌رخانی دوبه‌ی، له كاتێكدا به هه‌موو داهاتی نه‌وت و تيجاره‌تی ناوه‌كيانه‌وه يه‌ك له سه‌دی ئه‌و پاره‌يان نه‌بووه سه‌رفی بكه‌ن. ئيمڕۆ ئه‌گه‌ر هه‌ر هێزێكی ده‌ره‌كی بيه‌وێ هه‌ڕه‌شه له ئاسايشی دوبه‌ی بكات، ته‌واوی وڵاتانی جيهان ده‌كه‌ونه سه‌ر پێ بۆ پاراستن و فرياكه‌وتنی بيزنيسی وڵاته‌كه. ئايا سه‌ركرده‌كانی كورد به‌و ئاواته‌ن كه به دوو ڕێوشوونی دوبه‌ی بكه‌ون؟ هه‌ڵبه‌ت به قسه ئا به‌ڵێ، به‌ڵام به عه‌مه‌ل هێشتا هه‌نگاوه‌كانيان به‌ره‌و دواوه‌يه.\nهه‌نگاوی يه‌كه‌م به‌ره‌و پێشه‌وه، بريتيه له مسۆگه‌ر كردنی متمانه‌ی كۆمپانيا نێوده‌وڵه‌تيه‌كان، ئه‌وه‌يش له كۆنتڕۆڵ كردنی ديارده‌ی گه‌نده‌ڵيه‌وه ده‌ست پێ ده‌كات. هه‌تا قانون نه‌بێته سه‌روه‌ر و ده‌ستووری وڵات پياده نه‌كرێ و ميكانيزمی قه‌ڵاچۆكردنی گه‌نده‌ڵيی به‌دی نه‌كرێ، حكومه‌ت ناتوانێ قه‌ناعه‌ت به كۆمپانيا زه‌به‌للاحه نێوده‌وڵه‌تيه‌كان بهێنێ بۆ ئه‌وه‌ی مليارانی مولك و پاره‌ی ئه‌ندامه خاوه‌ن سه‌همه‌كانيان بخه‌نه مه‌ترسيه‌وه.\nكاميان ڕێگرتره: بێ ئارامی يان گه‌نده‌ڵيی؟\nده‌مێكه حكومه‌تی هه‌رێم هه‌ڵمه‌تی لۆبی بۆ ڕاكێشانی بيزنيسی ده‌ره‌كی ده‌ست پێكردوه. مليۆنان دۆلاری له كه‌مپه‌ينی ڕێكلام و پڕۆگرامی ته‌له‌فزيۆنی و ڕۆژنامه‌وانی ئينته‌رناسيونالی سه‌رف كردوه. له كه‌ناڵه‌كانی ئه‌مه‌ريكی دا، سه‌قامگيری ئاسايشی كوردستانی كرده بنه‌مای كه‌مپه‌ينه‌كه و به ناوی "عيراقه‌كه‌ی تر" ڕووكه‌شی گه‌ش و فرسه‌تی بيزنيسی هه‌رێمی خسته ڕوو. قانونێكی سه‌رنج ڕاكێشه‌ری وه‌به‌رهێنانیشی له ئامێز گرت، كه تێيدا كۆمپانيا بيانيه‌كان مافی موتڵه‌قيان بۆ مولكايه‌تی زه‌وی و خانوبه‌ره و كه‌لوپه‌لی بيزنيس پێ دراوه، به‌بێ ئه‌وه‌ی (هه‌تا ده ساڵ) گومرگ وه‌يان باج بده‌ن. ئه‌و جۆره هه‌ڵمه‌ت و قانونه پۆزه‌تيڤه ده‌بوايه به‌س بێ بۆ دڵنيا كردنه‌وه‌ی كۆمپانيا ده‌ره‌كيه‌كان، به‌ڵام هه‌تا ئێستا هيچ جۆره وه‌به‌رهێنانێكی (ئيستيسمارێكی) ده‌ره‌كی ڕووی له هه‌رێم نه‌كردوه. چه‌ندين كۆمپانيا ڕه‌چاويان كردوه و سه‌ردانی هه‌رێميشيان كردوه. كه‌چی له‌جياتی دڵنيابوونه‌وه، سه‌ردانی هه‌ريه‌كه‌يان بووه‌ته هۆی ڕه‌وينه‌وه‌ی خۆيان و ده‌يان كۆمپانيا تری پێكه‌وه به‌ستراويشيان. دياره كه مه‌سه‌له‌ی ئارامی هه‌رێم، به به‌روارديكردن له‌گه‌ڵ باقی عيراق، به‌شی ئه‌وه‌ی نه‌كرد كه ته‌نانه‌ت ئه‌و بيزنيسانه‌ی كه ئێستا له به‌غدايه‌كی كاولدا كارده‌كه‌ن بنكه بگوازنه‌وه كوردستان. ئه‌وانه نه‌يانويست گه‌نده‌ليی به‌غدا به هاوتاكه‌ی له كوردستان بگۆرنه‌وه، و له باقی عيراق و دونياش داببڕێن به هۆی سياسه‌تی مۆنۆپۆلی (ناقانونی) تۆڕی په‌يوه‌نديه‌كانی كوردستانه‌وه. هه‌تا ئه‌ودواييه‌ش كۆمپانيای په‌يوه‌ندی ته‌له‌فۆنی (مۆبايل و وايه‌رلێس)ی سه‌ر به پارتی و يه‌كێتی هاوكاری يه‌كتر و كۆمپانيا عيراقيه‌كانيان به ڕاده‌ی پێويست نه‌ده‌كرد. ئه‌گه‌ر بيزنيسێك بهاتبايه هه‌ولێر، له باقی عیراق داده‌بڕا به‌هۆی سياسه‌تی مۆبايلی كۆڕه‌كه‌وه. به‌وه‌ش ڕێگه بۆ بيزنيسی عيراقی و نێوده‌وڵه‌تی خۆش نه‌ده‌بوو هه‌تا به خۆيان و مۆبايل و ئينته‌رنێته‌كانيانه‌وه بگوازنه‌وه كوردستان. جا ئه‌گه‌ر له‌به‌ر ئه‌و هۆيانه بێ وه‌يان هۆی سياسی و ميژوويی، ئه‌وا له‌و ساته‌ی كه به‌غدا ئارام ده‌بێ، بيزنيسی دونيا ڕوو له‌وێ ده‌كات له‌جياتی كوردستان.\nبه سروشت، بيرۆكراسيه‌تی عيراقی، وه‌ك باقی ڕۆژهه‌ڵاتی ناوه‌ڕاست، له بنه‌ڕه‌ته‌وه كوشنده‌يه. به‌ڵام ئاستی هونه‌ری بيرۆكراتيكردن له هه‌رێمی كوردستاندا له‌وانه‌ی تر زۆر به‌رزتره. له جياتی كارئاسانیكردن بۆ كه‌رتی تايبه‌تی ناوه‌كی و ده‌ره‌كی، سيسته‌مه‌كه تا ڕاده‌ی ڕێگريه‌تی ئاڵۆز كراوه. له ناو پڕۆسه‌ی وه‌به‌رهێناندا، هيچ دوو بازنه‌يه‌ك له‌يه‌كتر نه‌به‌ستراونه‌ته‌وه. فايل له دائيره‌ی وه‌به‌رهێنانه‌وه بۆ وه‌زاره‌ته په‌يوه‌نديداره‌كان (كه ئه‌ندامن له هه‌يئه‌ی وه‌به‌رهێنان) بێ سه‌رو شوێن ده‌بێ، وه‌يان به دره‌نگ و به كه‌موكورتی وه‌ڵامی ده‌درێته‌وه. ئه‌وه‌ش كارێكی به ئه‌نقه‌سته چونكه وه‌زيره په‌يوه‌نديداره‌كان چاك له‌وه ئاگادارن و به گوێره‌ی پێويست لێی ناپێچنه‌وه وه‌يان هه‌وڵی كارئاسانيان بۆ نه‌داوه. واته، لێپرسينه‌وه‌ی فه‌رمانبه‌ر و به‌دواكه‌وتنی پڕۆسه‌ی كار هێشتا نه‌هاتۆته كايه‌وه. بۆ نمونه، وه‌زاره‌تی شاره‌وانی، كه ڕۆڵی له‌و پڕۆسه‌يه‌دا سه‌ره‌كيه، هيچ جۆره ئه‌وله‌ويه‌تێكی به وه‌به‌رهێنان و كارئاسانی بۆ وه‌به‌رهێنه‌ر نه‌داوه و ڕۆتينێكی كوشنده‌ی وای هه‌يه كه كۆمپانيا وه‌به‌رهێنه‌ره‌كانی توشی سه‌دمه و په‌شيمان بوونه‌وه كردوه. كاری ڕۆژێك به مانگێك ته‌واو نابێ و ده‌يان بيانگه بۆ هاوڵاتیان و وه‌به‌رهێنه‌ران ده‌هێنرێته‌وه. به قسه‌ی وه‌به‌رهێنه‌رێك، جه‌وی ناو وه‌زاره‌ته‌كه زياتر له دائيره‌یه‌كی پۆليسی ده‌چێ نه‌وه‌ك وه‌زاره‌تێكی خزمه‌تگوزاری و هانده‌ر، وه هه‌ريه‌كه له وه‌زير و به‌ڕێوه‌به‌ران و فه‌رمانبه‌رانی سه‌ره‌وه و خواره‌وه به چه‌ندين په‌رژينی ئاسنين ده‌وره دراون.\nبێ گومان مه‌سه‌له‌ی يه‌ك نه‌گرتنه‌وه‌ی دارايی دوو ئيداره‌كه‌ی هه‌رێميش ڕێگرێكی تره. هه‌تا ئێستاش پارتی و يه‌كێتی وه‌ك دوو ده‌سه‌ڵاتی حوكمڕانی سه‌ربه‌خۆ كار ده‌كه‌ن. هه‌موو پڕۆژه‌يه‌ك پێويستی به دوو بڕيار هه‌يه، هی حكومه‌تێكی به ڕووكه‌ش يه‌ك گرتوو، ئه‌وجا هی ده‌سه‌ڵاتی پاره هه‌ڵگر. ئه‌وه بێجگه له بڕياری وه‌زيری په‌يوه‌نديدار و سه‌رۆكی وه‌زيران و دوو وه‌زيره‌كه‌ی دارايی.\nتا ئێستا عه‌داله‌ت له ته‌نده‌ر و دابه‌ش كردنی كۆنتراكتدا نيه. حكومه‌ت نه‌يتوانيوه بيسه‌لمێنێ كه هه‌موو كۆمپانيايه‌ك به يه‌ك چاو ته‌ماشا ده‌كات. ميكانيزمێكی تۆكمه و شه‌فافی دانه‌هێناوه كه له‌سه‌ر بنه‌مای هه‌ڵسه‌نگاندنی نرخ و چۆنايه‌تیدا، بڕيار له‌سه‌ر بردنه‌وه‌ی ته‌نده‌ر بدات. زله كۆمپانيا كورديه سه‌ر به حيزبه‌كان، به بێ پێشبڕكێی كراوه و شه‌فاف وه به بێ ڕه‌چاو كردنی چۆنايه‌تی به‌رهه‌ميان و مێژووی كارئه‌نجامدانيان، چه‌ورترين ته‌نده‌ر جار له دوای جار ده‌به‌نه‌وه.\nخۆ ته‌سجيل كردن وئه‌نجامدانی موعامه‌له‌ی بچوكترين پڕۆژه پێويستی به شه‌ش هه‌تا دوازده مانگ له سه‌رئێشه‌ی هاتوچۆ و چاو‌ه‌ڕێ كردن هه‌يه. ئه‌وه‌يش ئه‌گه‌ر خاوه‌ن بيزنيس به‌ختی هه‌بوو و سووكه واسته‌ی پێ كرا و زانی چۆن به‌رتيل بدات و فايله‌كه‌ی وون نه‌كرا و نهێنيه‌كانيشی نه‌فرۆشرايه‌وه و فه‌رمانبه‌ره‌كان نه‌خۆش نه‌كه‌و‌تن و عوتله‌ی درێژخايه‌ن و جه‌ژنی ئاينی و نه‌ته‌وه‌يی و حيزبی و بيره‌وه‌ری سيمبۆڵيی نه‌كه‌وته ئه‌و نێوانه‌وه. هاوكات، كه ده‌سه‌ڵاتدار ده‌كرێته شه‌ريك، ئه‌ويان ده‌توانێ به شه‌و فه‌رمانبه‌ر بنێرێته كار و ته‌واوی موعامه‌له‌ی مه‌زنترين پڕۆژه له مه‌ودای پێنج ڕۆژدا به ته‌واو كردن بدات. هه‌ڵبه‌ته، كۆمپانيای ده‌ره‌كی ئاماده نيه به‌و جۆره پڕۆسه‌يه دا بڕوات و ڕازی نابێ كه چاره‌نووسی بيزنيسه‌كه‌ی بكه‌وێته به‌ر ده‌ستی شه‌ريكێكی خه‌وتوو، وه‌يان بيرۆكراتێكی ته‌ماحكار كه ديسانه‌وه ملكه‌چی ده‌سه‌ڵاتداره‌كانه.\nچاره لای سه‌ركرده‌كانه و پێويستی به جورئه‌تی بڕياردانه\nئه‌گه‌ر سه‌ركرده‌كان به‌ڕاستی مه‌قسه‌ديان بێ و نيه‌تی چاكسازی و وده‌وڵه‌تسازيان هه‌بێ، وه ئاماده‌بن به له‌خۆبورده‌يی و به ئيراده‌يه‌كی به‌ردين و ته‌ركيزێكی بێ پايانه‌وه هه‌نگاو بنێن و به ئيلتيزامێكی جيددی به‌دوای پڕۆسه‌كه بكه‌ون، ئه‌وا ڕێگا چاره‌كان ئاشكران. ده‌سپێكی پرۆسه‌ی گۆڕانكاری و چاره‌ی هه‌ر هه‌موو گرفت و قه‌يرانه‌كانی وڵات، له خاڵی بڕياردانه‌وه ده‌ست پێ ده‌كات. به‌ڵام سه‌ره‌ڕای گفت و گۆته و په‌يمانه‌كان، كه له هه‌موو خيتاب و موناسه‌به‌ی ڕه‌سمی و ناڕه‌سمی دا ئيشاره‌تی پێ ده‌كه‌ن، هه‌تا ئێستا ئه‌و نياز و نيه‌ت و ئيراده و ته‌ركيزه به كرداری هيچ كام له سه‌ركرده‌كانه‌وه ديار نيه. له ئاستی تاكه كه‌سيدا، له ژووری داخراودا، هه‌ر يه‌كه‌يان داخ و هيوای خۆی ده‌رده‌بڕێ و به دڵسۆزيه‌وه په‌يمان ده‌دا. به‌ڵام كه ده‌رگا ده‌كرێته‌وه، و حيزب داده‌نيشێ و به‌رژه‌وه‌نديه تايبه‌ت و گشتيه‌كان به‌ره‌نگاری يه‌كتر ده‌بنه‌وه، ئيتر ڕه‌فتار و هه‌ڵوێستیان سه‌رتاپا ئاوه‌ژوو ده‌بێته‌وه و هيوا و په‌يمانه دڵنياكه‌ره‌وه‌كانيان به‌تاڵ ده‌كه‌نه‌وه. هۆكاره‌كانی ئه‌و واقيعه تاڵه زۆرن. له سه‌روويانه‌وه، ناته‌بايی و كه‌مبڕوايی و كه‌مته‌نسيقی چه‌قه‌كانی ده‌سه‌ڵاته. هيچ سه‌ركرده‌يه‌ك متمانه‌ی ئه‌وه‌ی نيه كه‌وا ئه‌گه‌ر خۆی ئيلتيزام به بڕيار و قانون بكات، سه‌ركرده‌كانی تريش هه‌ماهه‌نگی ده‌بن.\nبه داخه‌وه، له جياتی بيركردنه‌وه‌ی درێژخايه‌ن، ڕه‌فتاری ده‌سه‌ڵاتدارانی كورد وا ده‌گه‌يه‌نێ كه بڕوايان به دواڕۆژی كورد نيه، وه‌يان خه‌ريكی چاندن نين بۆ ئه‌وه‌ی خۆيان و ته‌واوی ميلله‌تيان له به‌رهه‌م بدرونه‌وه. زۆربه‌یان بڕواييان به‌وه نيه كه‌وا كورسيه‌كانيان و مه‌وقيعی خۆيان و حيزبه ده‌سه‌ڵاتداره‌كه‌يان له مه‌ودای دووردا هه‌روه‌ك خۆی ده‌مێنێه‌وه. وه‌ك ميوانێك ڕه‌فتار ده‌كه‌ن و فرسه‌ته‌كانی ده‌وڵه‌مه‌ند بوون و نفوز په‌يدا كردن به مه‌سه‌له‌يه‌كی كاتيی داده‌نێن و به‌په‌له و پێشبڕكێ خه‌ريكی ئه‌وه‌ن له‌ده‌ستيان نه‌چێ. هه‌ڵبه‌ت،  ده‌سه‌ڵات و ده‌وڵه‌مه‌ندی دوو ديوی عانه‌يه‌كن و ته‌واوكه‌ر و زامينكه‌ری يه‌كترن.\nنه‌ريتی ده‌سه‌لاتخوازی و بازدانی دارايی له سه‌ره‌وه به‌ره‌و خوار بوه‌ته كه‌ڵتور، ئيتر هه‌تا سه‌رچاوه‌ی ده‌سه‌لاتی ڕاسته‌قينه ملكه‌چی قانون نه‌بێت و مه‌سئوليه‌تی كۆنتڕۆڵ كردنی گه‌نده‌ڵيی نه‌گرێته به‌ر، ئه‌وا زه‌حمه‌ته كاديری ناوه‌ڕاست و ئه‌ندامانی حيزبه‌كان و هێزه ئاسايشی و پۆليس و پێشمه‌رگه و فه‌رمانبه‌ران و خه‌ڵكی تری ژێر ده‌سه‌لاتيان ئيلتيزام به قانون بكه‌ن و ده‌ست له گه‌نده‌ڵيی هه‌ڵگرن. واته، ئه‌ركی سه‌رشانی سه‌رۆكی هه‌رێم و جێگره‌كه‌ی و سه‌رۆكی كۆمار و سه‌رۆكی وه‌زيرانی هه‌رێم و جێگره‌كه‌ی و ئه‌ندامه زه‌قه‌كانی مه‌كته‌بی سياسی پارتی و يه‌كێتيه، كه له كۆبوونه‌وه‌يه‌كی چڕ و ميژوويی دا په‌يمانی داڕێژتنی ده‌ستوورێكی هه‌ميشه‌يی ديموكراسی بده‌ن و بڕيار بده‌ن كه‌وا قانون بكه‌نه سه‌روه‌ر و خۆيشيان يه‌كه‌م ملكه‌چی بن. په‌يمان بده‌ن كه ته‌ده‌خول له كاروباری حكومه‌ت و ئيداره نه‌كه‌ن، و واسته نه‌هێلن و شه‌فافيه‌ت به‌كار بهێنن و ديارده‌ی گه‌نده‌ڵيی چاره بكه‌ن. وه ئه‌گه‌ر هه‌ريه‌كه‌يان په‌يمانی شكاند، شايانی ئه‌وه‌يه بكرێته قۆچی قوربانی چاكسازی و وڵاتسازی و ده‌رگای ده‌ره‌وه‌ی نيشان بدرێ.\nڕووسوری سه‌ركرده‌كان له پياده كردنی بڕياردايه\nده‌هۆڵی چاكسازی و په‌يمانی ملكه‌چی قانون له پێشتريش بۆ ڕازی كردن و خافلاندی خه‌ڵك لێ دراون. به‌ڵام ئه‌وانه هه‌ر وه‌ك قسه‌ی شه‌وی به‌ر ئاگردان، له‌گه‌ڵ تيشكی ڕۆژدا ئاسه‌واريان نه‌ماوه. سه‌ركرده‌كان خۆيان له ڕه‌خنه‌ی ڕاسته‌وخۆ لاداوه و ڕێگه‌يان نه‌داوه كه‌وا قانون نه خۆيان و نه ئالقه بڕيارده‌ره‌كانی ده‌وريان بگرێته‌وه. ئه‌و داروده‌ستانه‌ی كه به به‌ڵگه‌وه گه‌نده‌ليان له‌سه‌رئيسپات بووه، كه له پۆستێكه‌وه لا ده‌درێن له پۆستێكی به‌رزتره‌وه جێگه‌يان بۆ ده‌كرێته‌وه، به بێ گوێدانه ڕای گشتی. به‌وه، جيدديه‌تی چاكسازی و كۆنتڕۆڵ كردنی گه‌نده‌ليی له بنه‌ڕه‌ته‌وه له قسه‌ی بێ ناوه‌رۆك و ده‌هۆڵی به‌تاڵ جيا نه‌كراوه‌ته‌وه.\nبه‌داخه‌وه، ڕۆژگار و به‌ڵگه‌كان سه‌لماندويانه كه‌وا سيسته‌می گه‌نده‌ڵيی كوردستان له ويست و بڕياری سه‌رۆكه‌كان به‌هێزتره. سه‌ركرده‌كان ده‌زانن كه‌وا فه‌رمانه‌كانيان به ئاسانی و ڕاسته‌وخۆيی ته‌نفيز ناكرێ. ئالقه‌ی بيروكراته گه‌نده‌ڵه‌كان له ناو سيسته‌مدا له‌وه جێگيرتر و هونه‌رمه‌ندتره كه سه‌ركرده‌كان پێی ده‌زانن. ده‌توانن جيدديترين بڕيار و فه‌رمانه گشتيه‌كانی سه‌رۆكی هه‌رێم و سه‌رۆكی ئه‌نجومه‌نی وه‌زيران و سه‌رۆكی كۆمار خورد بكه‌نه‌وه و پارچه پارچه بيانخه‌نه ئه‌رشيفی مێژووه‌وه، به بێ ئه‌وه‌ی تيشكی ڕۆژيان پێ بكه‌وێ. خۆ ئه‌گه‌ر سه‌ركرده‌كانيش له‌وه ئاگادارن، دياره به‌سيانه كه‌وا كاری خۆيان و ئالقه‌كانی ده‌وروبه‌ريان به قه‌دبڕی و ئاسانی به‌ڕێوه ده‌ڕوات و كاری هاوڵاتی ڕه‌عيه‌ش حه‌واڵه‌ی خوا و به‌خت و قه‌ده‌ر كراوه.\nبۆ ئه‌وه‌ی بڕياری سه‌ركرده‌كان به جيددی وه‌رگيرێت، پێويسته ميكانيزمی پياده كردنی بڕياره‌كانيش ئيعلان بكرێ. ڕۆژ به ڕۆژ و مانگ به مانگيش، ڕاپۆرت و ئاماری ئه‌نجامدانی پڕۆسه‌كه و ئه‌نجامی لێپرسينه‌وه‌كان و ده‌ستكاريه‌كانی سيسته‌م به شه‌فافی بڵاو بكرێته‌وه. پێويسته سه‌رۆكی هه‌رێم و سه‌رۆكوه‌زيران و جێگره‌كانيان ته‌نفيز كردنی ئه‌و بڕيارانه بكه‌نه مه‌سه‌له‌يه‌كی شه‌خسی و بزانن كه‌وا خه‌لك ئه‌و مه‌سئوليه‌ته له ئه‌ستوی ئه‌وان ده‌گرێ و چاوه‌ڕێی به‌ڵگه‌ی ئه‌نجامدانيان لێ ده‌كات. ده‌بێ سه‌رۆكه‌كان به شه‌خسی سه‌ردانی موئه‌سسه‌سه‌كان بكه‌ن تا بزانن تا چی ڕاده‌يه‌ك لێپرسينه‌وه‌كانيان به جيددی وه‌رگيراوه. سه‌ردانه‌كانيشيان ته‌نيا بۆ كاميرا و پڕۆپاگه‌نده‌ی حيزبی و ئه‌زيه‌ت دانی به‌ڕێوه‌به‌ر و شه‌له‌ل پێهێنانی دائيره‌كان و كاردواخستنی موراجيع و چاوسوركردنه‌وه‌ی حيمايه‌كانی سه‌ركرده‌كان نه‌بێ. له دوبه‌ی، (شێخ محمد ئالمه‌كتوم) به ته‌نيا و بێ حيمايه، هه‌رده‌م خه‌ريكی سه‌ردانی پشكنينه، به بێ ئه‌وه‌ی كه‌س هه‌ستی پێ بكات. وای لێ هاتوه، هه‌موو مۆزه‌فێكی ناو دوبه‌ی ته‌وه‌قوعی ئه‌وه ده‌كات له ناكاو شێخ لێی بێته ژووره‌وه، و به شه‌خسی له چۆنێتی هه‌لسوڕانی كاره‌كانی دائيره‌كه بكۆڵێته‌وه. كارێكی وای كردوه كه سه‌رۆكی هه‌موو دائيره‌يه‌ك هه‌رده‌م خه‌ريكی بير كردنه‌وه بێ له چاك كردنی سيسته‌م و به‌رز كردنه‌وه‌ی ئاستی به‌ڕێوه بردن.\nله دوای بڕياردان و په‌يمانی ملكه‌چ بوونی قانون، ئه‌ركی پياده كردن دێته پێش. بۆ ئه‌وه‌يش، ميكانيزمی جياجيا له وڵاتانی تر په‌يڕه‌وی كراون، و ده‌كرێ سوود له ئه‌زموونی دوبه‌ی وه‌رگيرێ. ده‌شكرێ كه سيسته‌مێكی تازه به تيفساڵی كوردی دروست بكرێ. له عيراقدا ئه‌زموونی لێژنه‌كانی نه‌زاهه و چاودێری دارايی و به‌دواكه‌وتنی پڕۆسه‌ی نه‌هێشتنی گه‌نده‌ڵی خه‌ريكن له دايك ببن (ئه‌گه‌رچی زۆر به‌قورسی). بێجگه له‌وانه‌يش، پێويسته لێژنه‌يه‌كی باڵای سياسی و پسپۆڕی بێته كايه‌وه، بۆ ئه‌وه‌ی له جياتی سه‌ركرده بڕيارده‌ره‌كان ڕۆژانه چاودێری و موتابه‌عه‌ی ته‌وای پڕۆسه‌كه بكات و لايه‌نه قانونی و ئيجرائه ڕۆتينه ڕێگره‌كان ده‌ست نيشان بكات و بكه‌وێته ته‌نسيقی ڕاسته‌وخۆ له‌گه‌ڵ دادگا و په‌رله‌مان و سه‌رۆكايه‌تی هه‌رێم و سه‌رۆكايه‌تی وه‌زاره‌ت. واته، ئه‌و لێژنه‌يه بۆ ئه‌وه‌يه كه به ده‌سه‌لاته‌وه ناوبژی و كارئاسانی بۆ به‌ڕێوه چوونی سيسته‌م بكات. ڕێگه نه‌دا خه‌ڵكی ڕۆتينپه‌رست په‌نا ببه‌نه به‌ر قانونی ڕێگر بۆ به‌رهه‌ڵستی كردنی گۆڕانكاری. هاوكات پێويسته ئاسايشی ئابوری بۆ كۆ كردنه‌وه‌ی زانياری و به‌دوا كه‌وتنی به‌لگه‌كان بێته كايه‌وه، هه‌روه‌ك له عيراقی سه‌رده‌می سه‌دداميش هه‌بووه.\nقانون و لێپرسينه‌وه\nلێژنه‌يه‌كی تازه بۆلێكۆڵينه‌وه له سيسته‌می دادگا و ده‌ستنيشان كردنی هۆيه‌كانی بێ ئيستيقلاليه‌تی، پێويسته. دادگا دوامه‌رجه‌عه بۆ پاراستنی مافی تاكه كه‌س و كۆمه‌ڵ، و پێويسته قودسيه‌تی بپارێزرێ. كه‌چی ده‌سه‌ڵات ڕێگه‌ی دادگای نه‌داوه ڕۆڵی پيرۆزی ببينێ، و هه‌ر بۆيه‌ش هه‌تا ئێستا تاكه مه‌سئولێكی پايه به‌رز له سه‌ر گه‌نده‌ڵيی، پياوكوژی وه‌يان خيانه‌ت سزا نه‌دراوه. پێويسته په‌يوه‌ندی پيشه‌يی له نێوان دادوه‌ر و ده‌زگا ته‌نفيزيه‌كان دياری بكرێ و ڕێگه له‌وه بگيرێ كه‌وا دادپه‌روه‌ر ببێته ئه‌ندامی حيزب و ده‌زگا ئاسايش و زانياريه‌كانی سه‌ر به حيزبه‌كان. ناكرێ و نابێ دادوه‌ری كوردستان بكه‌وێته به‌ر ده‌ستی ئه‌و ده‌زگايانه، به‌ڵكو به پێچه‌وانه‌وه، پێويسته ئه‌و ده‌زگايانه له ڕووی پيشه‌ييه‌وه ملكه‌چی دادوه‌ران بن. ڕاسته هه‌موو دادوه‌رێك سه‌ر به حيزب و ده‌زگاكان نين، به‌ڵام زۆريان له ڕێگه‌يانه‌وه دامه‌زراون. پێويسته سه‌ركرده ده‌سه‌ڵاتداره‌كان دادوه‌ران له هێرشی جه‌سته‌يی و سياسی و كۆمه‌ڵايه‌تی بپارێزن، هه‌تا ئه‌وانيش هه‌يبه‌ت و عيزه‌تی نه‌فس و كه‌رامه‌ت و سه‌ربه‌خۆيی دادگا و ئه‌خلاقيه‌تی پيشه‌كه‌يان و ئازادی حوكم ده‌ركردنيان بپارێزن.\nبه‌ر له‌وه‌ی چاوه‌ڕێی ده‌ستوور بكرێ، ئيمڕۆ بايی ئه‌وه‌نده قانونی نوسراوه هه‌يه كه‌وا ببێته بنه‌مايه‌كی پته‌و بۆ ده‌ستپێركردنی كۆنتڕۆڵ كردنی گه‌نده‌ڵيی. بێجگه له سه‌ربه‌خۆ كردنی دادگا، پێويسته سه‌ركرده‌كانی كوردستان بديترێن كه‌وا توندن و دوودڵيی له پياده كردنی قانون ناكه‌ن، و به‌ڵكو به خۆنه‌ويستانه و بێ به‌زه‌ييانه جێبه‌جێيان ده‌كه‌ن. ده‌بێ خه‌لك و فه‌رمانبه‌ر و ئه‌ندامی حيزبه‌كان و ئه‌ندامی ده‌زگا نهێنيه ئاسايشی و زانياری و پۆليس و له‌شكر و پێشمه‌رگه‌كان لايان ئاشكرا بێ كه‌وا ئه‌و مه‌سه‌له‌يه زۆر له‌وه جيدديتره كه پێشتر كراوه. واته ئه‌وجاره‌يان بۆ مه‌سه‌له‌ی ڕزگار كردنی نه‌وه‌كانی ئێستا و دواڕۆژه و بۆ به‌رژه‌وه‌ندی گشتی وڵاته و به بێ ڕاده چاره‌نوس سازه. هه‌تا ئێستا ئه‌و جۆره په‌يامه به خه‌ڵكی كوردستان نه‌گه‌يه‌نراوه.\nدياره هه‌رێم هێشتا ده‌ستوری نيه، و له‌وه ناچێ په‌له له نوسينه‌وه‌شی كرابێ. خۆ ئه‌و ده‌ستووره‌ی له دروست بووندايه، بۆ داسه‌پاندنی ديموكراسيه‌تێكی ڕاسته‌قينه نه‌نوسراوه‌ته‌وه، به‌ڵكو له ڕوانگه‌ی به‌رژه‌وه‌ندی تاكه كه‌س و تاكه حيزب و سيسته‌می ئێستای كوردستاندا نوسراوه‌ته‌وه. ئه‌وه مه‌زنترين فاكته‌ری ناڕه‌حه‌تيه بۆ كورد، چونكه ئه‌گه‌ر سه‌ركرده‌كان به سيسته‌می ئيفليجی ئێستای كوردستان و ڕۆڵی په‌رله‌مانی بێ ددان ڕازی بوونه، وه به نيازن ئه‌و جۆره سيسته‌مه بپارێزن، ئه‌وا له يه‌كه‌م پله‌وه خه‌ونی ده‌وڵه‌ت دامه‌زراندن نايه‌ته دی و نه‌وه‌كانی داهاتوش خێر له كوردستان نابينن. پێويسته سه‌ركرده‌كان دووربين بن، و له ڕوانگه‌ی به‌رژه‌وه‌ندی سه‌دان ساڵه‌ی نه‌وه‌كانی داهاتوو بكه‌نه‌وه. ده‌وڵه‌تی ئيسرائيل، له‌به‌ر زروفی ناهه‌مواری سه‌رده‌می دروست بوونیدا، ده‌ستوورێكی نه‌شازی ته‌به‌ننا كرد، ئه‌وا نزيكه‌ی شه‌ست ساڵه ده‌يانه‌وێ چاكی كه‌نه‌وه، به‌ڵام بۆيان ناكرێ و سيسته‌مه‌كه‌يان به نيمچه ئيفليجی ماوه‌ته‌وه. پێويسته له يه‌كه‌م ڕۆژه‌وه ده‌ستور به دروستی بێته داڕێژتن و ببێته پاڵپشت بۆ قه‌ڵاچۆ كردنی ديارده‌ی گه‌نده‌ڵيی و بنه‌مايه‌ك بۆ دامه‌زرانی ده‌وڵه‌تی ديموكراسی.\nهه‌تا كۆتايی سه‌ده‌ی بيسته‌م، سه‌ركرده‌كان گله‌يی بنده‌سته‌يی ميلله‌تيان له قه‌ده‌ر و دوژمن و ده‌وروبه‌ری دژوار كردوه. له‌مه‌ودوا ده‌بێ گله‌يی له خۆيان بكه‌ن. له‌و شازده ساڵه‌ی ڕابوردوودا پارتی و يه‌كێتی و حكومه‌ته‌كانيان فه‌شه‌لی مه‌زنیان له بنيادنانی بناغه‌ی ده‌وڵه‌تی كوردی و ڕازی كردنی ميلله‌تيان هێناوه. ژێرخانی كوردستان بێ مسته‌وايه، ئيداره ماندووه، خه‌لك بێزاره، متمانه له كزيدايه و دوژمنی ده‌ره‌كيش چه‌نگی له ڕۆحی وڵات گير بووه. وڵاتی له‌و جۆره توانای هه‌ڵسانه سه‌رپێی نيه و توانای به‌رگری له خۆكردنی نيه، و هه‌رده‌م ئيعتيمادی له‌سه‌ر زلهێز و هێزه ده‌ره‌كيه‌كانه بۆ مانه‌وه‌ی به زيندويه‌تی. زۆربه‌ی هه‌ره زۆری ئه‌و قه‌يران و گرفت و فه‌شه‌ڵانه ده‌گه‌ڕێنه‌وه بۆ قوڵچه‌قينی په‌تای گه‌نده‌ڵيی و نه‌بوونی سيسته‌می حوكمڕانی سه‌ركه‌وتوو. ئێستاش دره‌نگ نيه له‌وه‌ی سه‌ركرده‌كان به‌خۆ كه‌ون و قۆڵيانی لێ هه‌ڵماڵن.\nگه‌نده‌ڵيی ميوان نيه و به دوعا و ئومێد كردن ده‌ر ناكرێ، به‌ڵكو جۆرێكه له شێرپه‌نجه، له تيرۆر، له هێزی تێكده‌ر. هه‌تا ئه‌و ڕۆژه‌ی ڕێگه‌ی لێ ده‌گيرێ، ئه‌وا هه‌ر له تێكدان و ڕوخاندن و كوشتنی ئامرازه‌كانی سيسته‌می وڵات به‌رده‌وام ده‌بێ. گه‌نده‌ڵيی كه‌شتی هه‌رێم هه‌ر به‌ره‌و نقومكردن ده‌بات، بۆيه ئه‌ركه‌كه نه‌ك ته‌نيا واجبی سه‌رشانی كاپتنه، به‌ڵكو مه‌سه‌له‌یه‌كی فرياكه‌وتنه و د‌ه‌بێ سه‌ركرده‌كان به زوترين كات ئه‌نجامی بده‌ن. سه‌ركردايه‌تی كوردی هيچ عوزرێكی به‌ده‌سته‌وه نيه بۆ ده‌ست پێ نه‌كردنی ئه‌و پڕۆسه‌يه. ئه‌وله‌ويه‌تی قه‌ڵاچۆ كردنی گه‌نده‌ڵيی له قانونی نه‌وت و ماده‌ی ١٤٠ و به‌رگری كردن له هه‌ڕه‌شه ده‌ره‌كيه‌كان مه‌زنتره. به كۆنتڕۆل كردنی گه‌نده‌ڵيی و دامه‌زراندنی سيسته‌می ديموكراسی، شه‌ڕی كه‌ركوكيش و نه‌وتيش و ئارامی كوردستانيش باشتر ئه‌نجام ده‌درێ. به نه‌هێشتنی گه‌نده‌لی ماڵی كورد به جۆرێك ته‌رتيب ده‌بێ كه ئاماده‌ی فرسه‌ت قۆزينه‌وه ده‌بێ و به هۆيه‌وه، له سه‌ركرده‌كانه‌وه به‌ره‌و خوار، شانازی به كۆمه‌ڵگای كورده‌وه ده‌كرێ\n‹ ڕۆڵی سه‌ركرده‌كان له هه‌ڵبژاردنی بێگه‌رد و ده‌نگدانی ئازاد 6/5/2009 up جێگۆڕكێی نێچيرڤان بارزانی و به‌رهه‌م سالح  وه‌يان به موئه‌سسه‌سه‌كردنی هه‌رێم؟ به‌شی دووه‌م 11/07/2007 ›


هاورێ عومەر 28/07/2021 - 16:41 هەواڵ/كوردستانی\nوەزارەتی کاروباری شەھیدان و ئەنفالکراوانی ھەرێمی کوردستان، ئاگاداری ئەو زیندانییە سیاسییانەی کوردستان دەکاتەوە کە ناویان لە یاسای چاکسازیدا پشتڕاست کراوەتەوە، بۆ وەرگرتنی مینحەکانیان سەردانی بانکی شارەکانی خۆیان بکەن.\nئەمڕۆ چوارشەممە 28 ی ته‌موزی 2021 وەزارەتی کاروباری شەھیدان و ئەنفالکراوانی ھەرێمی کوردستان، ڕاگەیاندراوێکی بڵاو کردەوە، کە تیایدا ئاماژه‌ی به‌وه كردووه: ئاگاداری سەرجەم ئەو زیندانییە ساسییانەی کوردستان دەکەینەوە کە ناوەکانیان بەگوێرەی یاسای چاکسازی پشتڕاستکراوەتەوە و ڕاگەیەندرا، ئەوانەی کە لە دوومانگی ڕابردوودا لە بانکی (بێخاڵ) لە شاری ھەولێر مینحەکانیان وەرگرتوو، بۆ وەرگرتنی مینحەی ئەم مانگە وەکوو پێشووتر سەردانی بانکی شارەکانی خۆیان بکەن لە سلێمانی ودھۆک و گەرمیان و ڕاپەڕین و زاخۆ و سۆران.\nبەپێی خشتەی ڕاگەیانراوی وەزارەتی دارایی ئەمڕۆ چوارشەممە ۲٨ /٧ /٢٠٢١ مووچەی کەسوکاری سەربەرزی شەھیدان و زیندانییانی سیاسی دابەش دەکرێ.


2020-11-16 (دووشەم) [ زانکۆی گەشەپێدانی مرۆیی ]\nپاش دەرچوونیان لە زانکۆی گه‌شه‌پێدانی مرۆیی خوێندكارانی كوردی رۆژئاوا وەک وەفاو پێزانین بۆ دڵسۆزی و به ده‌نگه‌وه‌بونیان له كاتی ته‌نگانه‌و له خۆگرتنیان وه‌ك خوێندكاری زانكۆی گه‌شه‌پێدانی مرۆیی، خه‌ڵاتی وەفاو پێزانینیان پێشكه‌ش كرد به به‌رێز پ.د.عەلی قەرەداغی، سه‌رۆكی ئه‌نجومه‌نی ئه‌میندارێتی و به‌رێز پ.د. مەریوان ئەحمەد رەشید، سه‌رۆكی زانكۆو ژماره‌یه‌ك له مامۆستایانی زانكۆ.\nخوێندكارانی رۆژئاوا له رێگه‌ی سه‌رۆكی زانكۆوه رێزو پێزانینی خۆیان گه‌یانده به‌رێز پ.د.عەلی قەرەداغی، بۆ خه‌مخۆری و هه‌وڵه‌كانی به‌رێزیان كه ساڵانه رێژه‌یه‌كی باش كورسی خوێندنی بێبه‌رامبه‌ر بۆ خوێندكارانی خۆرئاوای كوردستان دابین ده‌كه‌ن.\nله‌لایه‌ن خۆشیه‌وه، سه‌رۆكی زانكۆی گه‌شه‌پێدانی مرۆیی ئه‌وه‌ی دوپاتكرده‌وه كه ئامانجی زانكۆ خزمه‌تكردنه به سه‌رجه‌م خوێندكارانی كورد له هه‌ر چوار پارچه‌ی كوردستان به بێ جیاوازی و ده‌وپاتیشی كرده‌وه كه ساڵانه چه‌ندین كورسی خوێندنی به خۆراییان له چوارچێوه‌ی پرۆگرامی سكۆڵه‌رشیپی خوێندكارانی رۆژئاوا دابین كردووه‌و پشت بەخوا بۆ ئەمساڵیش بەردەوام دەبێت.\nجێی ئاماژه‌یه له كاتێكدا خوێندكارانی ئاواره‌ی كوردی رۆژئاوا كه له هیچ زانكۆیه‌كی هه‌رێمی كوردستاندا وه‌رنه‌ده‌گیران و خه‌ریكبوو بێهیوا ده‌بوون له خوێندن، به‌ڵام زانكۆی گه‌شه‌پێدانی مرۆیی یه‌كه‌مین زانكۆ بوو كه هات به ده‌نگیانه‌وه‌و خوێندكاره‌كانی قبوڵكردن و كورسی خۆرایی بۆ دابین كردن.


مستەفا هیجری: خەڵکی کورد لە ئێراندا سازماندراوترە لە بەشەکانی دیکە\n12:56 - 30 خەزەڵوەر 2720\n"مستەفا هیجری" لێپرسراوی گشتیی حیزبی دێموکراتی کوردستانی ئێران لە وتووێژ لەگەڵ میدیای "ژیان" باسی لەوە کردووە کە زۆربەی خەڵكی کورد لە کوردستانی ڕۆژهەڵات بڕوایان بە هێزە سیاسییەکانی کورد هەیە.\n"هیجری" لەو وتووێژەدا باسی لەوە کردووە خەڵکی ئێران پێش ئەوەیکە بەهاری عەرەبی بێتە پێش؛ خەڵکی ئێران شۆڕشیکی دیکەیان دەست پێکردبوو و حکوومەتی پاشایەتیان ڕووخاند بەڵام نەتیجەکەی بوو بە ڕێژیمی کۆماری ئیسلامیی ئێران. خەڵک ئەو ڕێژیمەیان ناوێ. خەڵک تەجرووبەیەکی شکست خواردووی لە شۆڕش هەیە. هەر بۆیە خەڵكی ئێران زۆر بە خۆپارێزییەوە هەوڵ بۆ شۆڕش دەدەن.\nلێپرسراوی گشتیی حیزبی دێموکرات لەبارەی پێوەندییەکانی ئۆپۆزیسیۆنی کورد لەگەڵ ئۆپۆزیسیۆنی ئێرانی باسی لەوە کرد ئێمە لەگەڵ بەشێک لە ئۆپۆزیسیۆنی ئێرانی پێوەندیی باشمان هەیە و هاوپەیمانیشمان هەیە. لەگەڵ چەندین حیزبی سەراسەریی ئێراندا هاوکاریمان هەیە. لەگەڵ حیزبە ناسراوەکانی دیکەی نەتەوەکانی ئێران وەک تورک و عەرەبەکان پێوندیمان هەیە و لە کۆنگرەی نەتەوەکانی ئێرانی فێدراڵدا کار دەکەن.\nناوبراو لەبارەی هاوکاریی حیزبەکانی کوردستانی ئێران باسی لەوە کردووە کە ئێمە لە چوارچیوەی ناوەندی هاوکاریی حیزبەکانی کوردستانی ئێراندا کار دەکەین.\n"هیجری" لە پێوەندیی لەگەڵ یەکگرتنەوەی دێموکراتەکان باسی لەوە کردووە دانیشتنەکانمان بەردەوامە و لە ساڵانی ڕابردوو باشتر گفتگۆکانمان بەردووەتە پێشەوە و هەوڵ دەدەین بە ئەنجامی بگەیەنێن. ئێمە ئیرادەمان بۆ یەکگرتنەوە هەیە.\nلێپرسراوی گشتیی حیزبی دێموکرات لەبارەی یەک هێزیی لە کوردستاندا باسی لەوەش کرد ئێمە بە چاولێکردن لە ئەزموونە باش و خراپەکانی کوردستانی باشوور، لە سیستمی نوێی حیزبدا ئێمە هێزی پێشمەرگەی کوردستانمان داناوە بۆ ئەویکە ئەو هێزە لە داهاتوودا هی حیزب نەبێ بەڵکوو هی کوردستان بێت.\nلەبارەی داهاتی حیزبی دێموکرات "مستەفا هیجری" باسی لەوە کردووە، ئێمە خەڵکێکی زۆرمان هەیە لە نێوخۆ و دەرەوەی وڵات، بەشێکی هەر زۆرەی خەرج و مەسرەفی حیزبی دێموکرات ئەندامانی حیزب دەیدەن. هیچ حیزبێکی سیاسیی هەرێمی کوردستان یارمەتیی ئێمە نادات.


به‌ریتانیا ورده‌كاری هێرشه‌كانی مانگی رابردووی بۆ سه‌ر داعش له عێراق ده‌خاته‌ڕوو\nوه‌زاره‌تی به‌رگری به‌ریتانیا، رایگه‌یاند، له مانگی ئازاری رابردوودا فڕۆكه‌كانی به‌ریتانیا له ئاسمانی ناوچه‌كانی باكووری عێراق چه‌ندین جار بۆردومانی چه‌كدارانی داعشیان كردووه.\nKurdistan24 هه‌ولێر 18:24 2021/04/08\nفڕۆكه‌یه‌كی هێزی ئاسمانی به‌ریتانیا\nوه‌زاره‌ته‌كه روونیكردووه‌ته‌وه، سه‌رجه‌م ئه‌و هێرشه ئاسمانیانه له چوارچێوه‌ی هه‌ماهه‌نگی ته‌واوی نێوان هێزه وشكانییه‌كانی عێراق و هاوپه‌یمانی نێوده‌وڵه‌تی دژ به داعش كراوون و له ئۆپراسیۆنێكی 10 رۆژیدا به‌شدار بوون.\nوه‌زاره‌ته‌كه باسی له‌وه‌شكردووه، به هۆی كاریگه‌ری ئه‌و به‌شدارییه‌ی به‌ریتانیا، هێزه عێراقییه‌كان توانیویانه له چیاكانی سنووری قه‌زای مه‌خموور له باشووری خۆرئاوای هه‌ولێر، چه‌كدارانی داعش له ئه‌شكه‌وت و حه‌شارگه‌كانیان ده‌رپه‌ڕێنن.\nهێرشی فڕۆكه‌كانی به‌ریتانیا رۆژی (22ی ئازار/ مارسی 2021) كراوه‌ته سه‌ر چه‌كدارانی داعش و سێ فڕۆكه‌ی هێزی ئاسمانی پادشایی به‌ریتانیا له جۆری "تایفۆن" به‌شداریان كردووه.\nوه‌زیری به‌رگری به‌ریتانیا بن وڵاس، رایگه‌یاند، هێزه سه‌ربازییه‌كانی به‌ریتانیا به هه‌ماهه‌نگی له‌گه‌ڵ هێزه عێراقییه‌كان و هاوپه‌یمانی نێوده‌وڵه‌تی دژی داعش ئه‌و هێرشانه‌یان كردووه‌ته سه‌ر چه‌كدارانی داعش.